ئیخلاس؛ لە دەستی داعشەوە بۆ گەشبینترین خانم\nئیخلاس خدر (20 ساڵ)\nهه‌ركات بیری ئه‌و رۆژانه‌م ده‌كه‌وێته هه‌موو جه‌سته‌م خاو ده‌بێته‌وه، ده‌ست و پێیه‌كانم ده‌له‌رزن\nبه‌سه‌رهاتێكی تاڵ و پڕ له نه‌هامه‌تی هه‌یه، له‌گه‌ڵ هه‌ر گێڕانه‌وه‌یه‌كیدا به هه‌مان ئازاره‌كانی رابردوودا تێده‌په‌ڕێت، به‌ڵام بێده‌نگ نابێت؛ وڵات به وڵات به دوای سه‌ندنه‌وه‌ی مافه‌كانی پێكهاته‌كه‌یدا ده‌ڕوات تا گوێ له چیرۆكه‌كه‌ی بگرن.\n"هیچ كاتێك نامه‌وێت بچمه‌وه ناو ئه‌و واقیعه تاڵه.. هه‌ركات بیری ئه‌و رۆژانه‌م ده‌كه‌وێته هه‌موو جه‌سته‌م خاو ده‌بێته‌وه، ده‌ست و پێیه‌كانم ده‌له‌رزن" ئیخلاس وای وت.\nئه‌و ده‌ڵێت له گێڕانه‌وه‌ی چیرۆكه‌كه‌یدا ته‌نیا ئامانجی گه‌یاندنی دۆسیه‌ی كچانی ئێزیدییه به هه‌موو جیهان.\nئیخلاس خدر (20 ساڵ)، هیچ كاتێك نایه‌وێت بگری، چونكه پێیوایه گریان لاوازی ده‌كات و ئه‌وه‌یه داعش ده‌یه‌وێت، هه‌ر ئه‌وه‌ش وایكرد به یه‌كێك له گه‌شبینترین و به هیواترین خانمانی ساڵ هه‌ڵبژێردرێت له‌گه‌ڵ پێنج ئافره‌تی دیكه‌دا.\nئه‌و نازناوه دامه‌زراوه‌ی دكتۆر ده‌نیس موكوێگ له ساڵی 2019دا پێیبه‌خشی.\n"خه‌ڵاته‌كه بۆ ئه‌و ژنه به‌هێزانه‌یه به گه‌شبینی و هیواوه روبه‌ڕوی نه‌هه‌مه‌تی و توندوتیژی و ده‌ستدرێژی سێكسی ده‌بنه‌وه" به‌وته‌ی ئیخلاس.\nئیخلاس خدر (دوه‌م كه‌سی وێنه‌كه له ده‌سته چه‌په‌وه) له‌گه‌ڵ پێنج خانمی دیكه‌دا له ساڵی 2019دا وه‌ك كه‌سێكی گه‌شبین و به‌هیوا خه‌ڵاتكرا\nئه‌و له ته‌مه‌نی 14 ساڵیدا بوو داعش هه‌موو خه‌ونه‌كانی له‌ناوبرد، به‌ڵام بێ هیوا نه‌بوو، بۆیه تائێستاش به‌پێوه وه‌ستاوه و كۆڵنادات.\n"بڕوام نه‌ده‌كرد له‌م چه‌رخه‌دا شتێكی وه‌ها روبدات و ئه‌وه‌مان به‌سه‌ردابێت، ئه‌گه‌ر هه‌موو چیرۆكه‌كه بگێڕمه‌وه ساڵێك كاتم پێویسته".\n3ی ئابی 2014ـه، وه‌ك هه‌زاران ئێزیدی دیكه‌ی شنگال، خێزانه‌كه‌ی ئیخلاس له گوندی ته‌لقه‌سه‌بی باشوری چیای قه‌زاكه هه‌ڵدێن و له گوندی قنێ ده‌كه‌ونه ده‌ستی داعش.\nجگه له ئیخلاس؛ دایكی، باوكی، دوو برای، خوشكه‌كه‌یی و برژانی بون.\n''ئەوه‌ی هه‌رگیز لە ناخ و مێشکمدا دەرناچێت؛ كوشتنی باوكم بوو به به‌رچاوی منه‌وه".\nله شنگاله‌وه بۆ قه‌زای ته‌له‌عفه‌ری خۆرئاوای نه‌ینه‌وا ده‌گوازرێنه‌وه؛ له‌وێ خێزانه‌كه له یه‌كتری جیاده‌كرێنه‌وه، منداڵه كوڕه‌كه‌كان بۆ به‌ره‌ی جه‌نگ و گه‌وره‌كانیش بۆ شوێنێكی نادیار ده‌برێن.\n"زۆر هەوڵمدا دایکم نەبەن، زۆر گریام و كه‌وتم به‌سه‌ر پێڵاوه‌كانی چه‌كدارێكی داعشدا، بەڵام هەر بردیان".\nئیخلاس (سێیه‌م كه‌س له ده‌سته‌راسته‌وه) له‌گه‌ڵ سێ رزگاربوی دیكه‌ی ده‌ستی داعش فۆتۆ: ئه‌كاونتی ئیخلاس له فه‌یسبوك\nئیخلاس له خێزانه‌كه‌ی هه‌ر خۆی ده‌مێنێته‌وه؛ له‌گه‌ڵ سه‌دان كچی تری ئێزیدیدا ده‌برێته بازاڕی فرۆشتنی "كۆیله" له باڵه‌خانه‌یه‌كی شاری موسڵ.\n"سێ رۆژ له‌وێ مامه‌وه، هه‌ر داعشێك ده‌هات و كچێكی ده‌برد، زۆر ترسام، پیاوێكی ریش درێژی و سه‌روسیما ترسناكی به ته‌مه‌ن كچێكی 10 ساڵانی هه‌ڵبژارد تا ده‌ستدرێژی بكاته‌سه‌ری".\nئیخلاس له‌و نه‌هامه‌تییه رزگاری نابێت، ده‌كه‌وێته ده‌ستی چه‌كدارێكی داعش و ده‌ستدرێژی ده‌كاته‌سه‌ری، جگه‌له‌وه‌ش ئازاری جه‌سته‌یی ده‌ده‌ن.\n"دوای ماوه‌یه‌ك توشی هێڵنج و بارودۆخێكی سه‌یر بوم، داعشه‌كان هه‌ستیان به شتێك كرد و ره‌وانه‌ی نه‌خۆشخانه‌یان كردم، له‌وێ زانیم دوگیان بوم".\nئینجا له موسڵه‌وه بۆ به‌عاج-ی باشوری خۆرئاوای موسڵ ده‌گوازرێنه‌وه، له‌گه‌ڵ 60 كچی دیكه‌دا ناوه‌كانیان ده‌خرێته قورعه‌وه و هه‌ریه‌كێكیان بۆ چه‌كدارێكی داعش ده‌رده‌چێت.\n"من به‌ر داعشێكی قه‌ڵه‌وی ریش درێژ كه‌وتم، سمێڵی نه‌ده‌هێشته‌وه، ناوی ئیبراهیم فه‌رحان و به ئه‌بو جه‌نه ناسرابوو، ته‌مه‌نی 34 ساڵ بوو".\nئیخلاس ده‌چێته ماڵی ئه‌و داعشه له شاری موسڵ و له‌گه‌ڵ هاوژینی چه‌كداره‌كه‌دا له خانویه‌كدا ده‌مێننه‌وه.\nئیخلاس له‌گه‌ڵ قاسم شه‌شۆ، فه‌رمانده‌ی پێشوی پێشمه‌رگه‌ی شنگال فۆتۆ: ئه‌كاونتی ناوبراو له فه‌یسبوك\nئه‌شكه‌نجه، زیندانیی و هه‌ڵاتن\nیه‌كه‌م هه‌وڵی هه‌ڵاتنی ئیخلاس له ماڵی ئه‌بو جه‌نه‌وه ده‌ستپێده‌كات، مۆبایلی خاوه‌ن ماڵه‌كه ده‌بات و په‌یوه‌ندی به مامیه‌وه ده‌كات كه له‌وكاته‌دا ژماره‌كه‌ی له بیر بووه.\n"مامم و براكه‌م (ئه‌و برایه‌ی له ده‌ره‌وه‌ی شنگال بوه و نه‌كه‌وتۆته ده‌ستی داعش) پلانی هه‌ڵاتنیان بۆ دانام".\nبه جلوبه‌رگی حیجابه‌وه، له ماڵه‌وه هه‌ڵدێت، به‌هۆی نه‌شاره‌زاییه‌وه له شاری موسڵ، له ناو بازاڕێكدا ده‌ستگیرده‌كرێته‌وه.\n"ئه‌بو جه‌نه و هاوژینه‌كه‌ی سزایاندام، له ژورێكی تاریكدا به‌ندیان كردم، سێ داری ماسیحه‌یان له جه‌سته‌مدا شكاند، بێ هۆش بوم و دوو رۆژ هیچ خواردنێكیان پێنه‌دام".\nچه‌كداره‌كه‌ی داعش بۆ شه‌ڕی دژ به پێشمه‌رگه و هێزه عیراقییه‌كان ده‌چێته شنگال، له پێناو حه‌زه‌كانی خۆیدا ئیخلاس-یش ده‌بات، له‌وێش دوجاری دیكه له هه‌وڵی هه‌ڵاتن شكستده‌هێنێت و هه‌موو جارێكیش سزا و ئه‌شكه‌نجه‌ی زۆر ده‌بینێت، به‌ڵام كۆڵنادات.\n"شه‌وێكیان شه‌ڕی زۆر قورس بوو، داعشه‌كان به‌ره‌و شه‌ڕ رۆیشتن و ته‌نیا پاسه‌وانێكی كچه ئێزیدییه‌كان مایه‌وه، ته‌له‌فۆنێكمان دزی بوو، توانیمان له‌رێی كه‌سوكارمه‌وه په‌یوه‌ندی به قاسم شه‌شۆ (فه‌رمانده‌ی ئه‌وكاتی پێشمه‌رگه‌ی شنگال)ـه‌وه بكه‌ین، تا بزانین چۆن رزگارمان بێت".\nله ژورێكی تاریكدا به‌ندیان كردم، سێ داری ماسیحه‌یان له جه‌سته‌مدا شكاند\nئیخلاس و دوو كچی دیكه، پاسه‌وانه‌كه رازی ده‌كه‌ن خواردنیان بۆ بهێنێت، له‌وكاته‌دا پاسه‌وانه‌كه دورده‌كه‌وێته و ئه‌وان ده‌رگای ژوره‌كه‌یان ده‌شكێنن، هه‌ڵدێن.\nشه‌وێكی زستانی 2015ـه‌یه، سێ كچی ئێزیدی له ناوچه‌یه‌كی گه‌رمی پێكدادانی چه‌كداریدا، نه‌شاره‌زا به ئامانجی گه‌یشتنه چیای شنگال به‌ڕێده‌كه‌ون.\n"شه‌وێكی زۆر سارد بوو، شه‌ڕی قورسیش بوو، سكم زۆر ئازاری هه‌بوو، ده‌مانزانی كه‌سوكارمان له چیای شنگالن، به‌ڵام رێگه‌مان هه‌ڵه كرد".\nداعش له‌رێی بڵندگۆوه داواده‌كه‌ن بگه‌ڕێنه‌وه و هیچیان لێناكه‌ن.\n"گوێمان به قسه‌كانیان نه‌دا و هه‌رچۆنێك بێت گه‌یشتینه نزیكی چیای شنگال، خوێن به قاچه‌كانمدا هاتنه خواره‌وه.. مردنم به چاوی خۆم بینی، به هاوڕێیه‌كانم وت بڕۆن چونكه من ده‌مرم و ته‌نیا شوێنی ته‌رمه‌كه‌م نیشانی كه‌سوكارم بده‌ن، بێهۆش كه‌وتم".\nله هه‌ڵاتنه‌كه‌دا ئیخلاس هێشتا مێرمنداڵه و ته‌مه‌نی 15 ساڵه، منداڵه‌كه‌ی له‌بار ده‌چێت بێ ئه‌وه‌ی خه‌می لێ بخوات و دڵته‌نگ بێت، چونكه ده‌ڵێت به‌بێ ئیراده‌ی خۆیی و به‌هۆی ده‌ستدرێژی چه‌كدارانی داعشه‌وه دروست بووه.\nدوو كچه‌كه‌ی تر هاوكاری ئیخلاس ده‌كه‌ن بۆ رێكردن، كاتژمێر 5ی به‌ره‌به‌یانی 30ی كانونی دوه‌می 2015، به ته‌واوی له داعش رزگاریان ده‌بێت و ده‌چنه سنوری هێزه‌كانی پێشمه‌رگه‌وه.\nئیخلاس له‌گه‌ڵ دایكیدا له ئه‌ڵمانیا فۆتۆ: ئه‌كاونتی ناوبراو له فه‌یسبوك\nگه‌شبینی له‌وپه‌ڕی نائومێدیدا\nئیخلاس ده‌گاته ماڵی براكه‌ی له ناحیه‌ی باعه‌دری قه‌زای شێخان و دوای ماوه‌یه‌كی كه‌م ده‌كه‌وێته سۆراغی خێزانه‌كه‌ی.\nدوای دوو مانگ، دایكی رزگاری ده‌بێت له ده‌ستی داعش، له 2017دا براژنه‌كه‌یی و له 2019یشدا خوشكه‌كه‌ی، به‌ڵام به ئێستاشه‌وه هیچ هه‌واڵێكی دوو برا بێسه‌روشوێنه‌كه‌ی نازانێت.\nداعش شه‌ش هه‌زار و 417 هاوڵاتی ئێزیدی رفاند و تائێستا چاره‌نوسی زیاتر له دوو هه‌زار و 800 كه‌سیان نادیاره.\n"به ده‌رونێكی داڕوخاو و ماندوه‌وه، هه‌وڵمده‌دا چه‌ك هه‌ڵبگرم و بچمه به‌ره‌ی جه‌نگ، به‌ڵام نه‌متوانی".\nئیخلاس دوای ماوه‌یه‌ك له وه‌رگرتنی چاره‌سه‌ری ده‌رونی و تێپه‌ڕینی شه‌ش مانگ به‌سه‌ر رزگاربونیدا، له‌گه‌ڵ دایكی به هاوكاری رێكخراوێكی ئه‌ڵمانی ده‌چنه ئه‌وروپا.\nله ئه‌ڵمانیا جێگیرده‌بن، پێش ئه‌وه‌ی به‌ته‌واوی بحه‌سێنه‌وه براكه‌ی به‌نه‌خۆشی گیانله‌ده‌ستده‌دات.\nهه‌وڵمده‌دا چه‌ك هه‌ڵبگرم و بچمه به‌ره‌ی جه‌نگ\nله دانیشتنێكی نه‌ته‌وه یه‌كگرتوه‌كاندا، ئیخلاس خدر، چه‌ند رۆژێك دوای مه‌رگی براكه‌ی و له تشرینی دوه‌می 2017دا چیرۆكه‌كه‌ی خۆی باسده‌كات و داوای هاوكاری له وڵاتانی دنیا ده‌كات، بۆ رزگاركردنی كچانی ئێزیدی و سه‌ندنه‌وه‌ی مافه‌كانی هه‌موو ژنانی جیهان.\nله‌وێ ده‌ڵێت "سوێندم خواردووه بێده‌نگ نه‌بم.. من به‌هیواكانم خه‌نده بۆ لێوی هه‌موو زوڵملێكراوان ده‌گه‌ڕێنمه‌وه".\nله‌وكاته‌وه ئیخلاس ده‌یان وڵاتی ئه‌وروپا و جیهان گه‌ڕاوه، تا دۆسیه‌ی ئێزیدییه‌كان بگه‌یه‌نێت، له په‌رله‌مانی وڵاتاندا چیرۆكه‌كه‌ی ده‌گێڕێته‌وه و هه‌وڵی به‌ده‌ستهێنانی هاریكاری و پشتگیری بۆ به‌جینۆسایدناساندنی كوشتن و رفاندنی هاوڵاتیانی پێكهاته‌كه‌ی ده‌دات.\nله ئه‌ڵمانیا چووه‌وه به‌ر خوێندن، ئێستا له په‌یمانگه‌یه‌كی په‌رستیارییه، خولیای موزیك و ئه‌كته‌ریشی هه‌یه، چونكه پێیوایه هونه‌ر ده‌توانێت باشتر به‌سه‌رهاته‌كه‌ی بگه‌یه‌نێت.\n"داعش ویستی ئێزیدییات نه‌یه‌ڵێت، به‌ڵام نه‌یزانی ئه‌مه 74ـه‌مین كۆمه‌ڵكوژییه به‌سه‌ر ئێزیدییه‌كاندا دێت و هیچیشیان نه‌یانتوانی ئایینه‌كه له‌ناوببه‌ن، ئێزیدییه‌كان مردن هه‌ڵده‌بژێرن به‌ڵام سه‌ردانانه‌وێنن و واز له ئایینی خۆیان ناهێنن" ئیخلاس وای وت.


رێکخراوە کۆمەکبەخشەکان کاروانێکی گرنگی کەلوپەلی خۆراك و تەندروستییان دواخست بۆ غوتەی رۆژهەڵات پێنجشەممە (8 ئازار) له‌كاتێكدا رژێمی سوریا به‌ردوامبوو له هێرشی بێوچانی زەمینی و ئاسمانی دژی ئەو ناوچەیەی ژێردەستی ئۆپۆزسیۆن، ئاژانسی فرانس پرێس رایگەیاند.\nدەیان کەس، لەنێویاندا منداڵ، لە شەودا چارەسەرکران کە کێشەی هەناسەدانیان هەبوو لەگەڵ ئەو نیشانانەی کە پزیشکان وتیان هاوشانبووە لەگەڵ هێرشەکانی کلۆرین.\nبەگوێرەی روانگەی سوری بۆ مافی مرۆڤ، هێرشی ئاسمانی نوێ بۆ سەر شارۆچکەی زەمالکه لانیکەم حەوت مەدەنی کوشت کە سەرجەمی ژمارەی کوژراوانی هێرشەکەی گه‌یانده زیاتر لە 90 کەس.\nبارهەڵگری کۆمەکەکان مەبەستیانبوو هاوکاری به‌گه‌یه‌ننه مەدەنیانی شەکەت لەدەستی شەڕ کە بۆ پێنج ساڵە لەژێر گەمارۆی حکومەتدا دەژین و ئێستا رووبەڕووی هێرشێکی کوشندە بوونەته‌وە بە پاڵپشتی روسیا.\nشەڕەکە تووڕەبوونێکی نێودەوڵەتی لێکەوتۆتەوە کە وایکرد ئەنجومەنی ئاسایشی نەتەوە یەکگرتووەکان داوای ئاگربەستێکی بەپەلە و گەیاندنی کۆمەك و گواستنه‌وه‌ی خه‌ڵك بکات.\nبەڵام له‌گه‌ڵ به‌رده‌وامیی بۆردومانەكان، ئەو کاروانەی نەتەوە یەکگرتووەکان و لیژنەی نێودەوڵەتی خاچی سوور و مانگی سووری عەرەبیی سوری پلانیان بۆ دانابوو بۆ پێنجشەممە بگات نەیتوانی بچێتە ناوەوە.\nوتەبێژی لیژنەی نێودەوڵەتی خاچی سوور، ئینجی سێدکی، وتی: "کاروانەکەی ئەمڕۆ دواخرا چونکە بارودۆخی ناوچەکە رێگامان پێنادات کارەکە ئەنجامبدەین لەو دۆخەدا."\nئەوە دووەم جارە ئەم هەفتەیە هەڵمەتی هاوکاری بپچڕێت بەهۆی دۆخی سەربازییەوە کە گەیاندنی خۆراكیش دووشەممە بەهۆی بۆردومانەوە کەمبووه‌وە.\nبەگوێرەی کۆمەڵگەی پزیشکانی سوری-ئەمریکی کە پشتیوانی نەخۆشخانەکان دەکات لە غوتەی رۆژهەڵات، لە یەکێك لە ناوه‌نده پزیشكیه‌كانی شارۆچکەکەدا پزیشکان لانیکەم 29 نەخۆشیان چارەسەرکرد کە نیشانەی بەرکەوتنی کلۆریان پێوەبوو\nراشیگەیاند قوربانیەکان ئازاریان دەچەشت بەهۆی ته‌نگه‌نه‌فه‌سی و خنەخن و سووربونەوەی چاوه‌وه کە هەموویان نیشانەی هاوتان لەگەڵ هێرشی ژەهراوی.\nهێزەکانی رژێم بەگوێرەی راپۆرتەکان تۆمەتبارن بە بەکارهێنانی کلۆرین لە غوتەی رۆژهەڵات لەم هەفتانەی دواییدا کە هەردووك حکومەت و روسیا بەتووندی نکوڵییان لێکرد.


“وڵات دەکات بە لوبنانێکی تر”.. پلانی میلیشیاکان بۆ کۆنتڕۆڵکردنەوەی عێراق ئاشکرا دەبێت : چاوی گەل\n“وڵات دەکات بە لوبنانێکی تر”.. پلانی میلیشیاکان بۆ کۆنتڕۆڵکردنەوەی عێراق ئاشکرا دەبێت\nنوسەر : chawigal لەبەرواری : تشرینی یەکەم - 16 - 2020\nشیکەرەوەی ئەنجومەنی پەیوەندییەکانی دەرەوەی ئەمریکا، ماکس بۆت هۆشداریدا لەکشانەوەی تەواوەتی ئەمریکا لە عێراق و ده‌ڵێت، له‌وكاته‌وه‌ی هێزه‌كانی ئه‌مریكا خشته‌یه‌كیان بۆ كشانه‌وه له وڵاته‌كه ئاماده‌كردووه، چه‌كداره‌كانی سه‌ر به ئێران پلانی ده‌ستبه‌سه‌رداگرتنی عێراقیان داڕشتووه.\nلەم دواییانەدا ویلایه‌ته یه‌كگرتووه‌كانی ئەمریکا پلانی ئەوەی ڕاگەیاند، کە ژمارەی سەربازەکانی لە عێراق لە 5200 سەربازەوە بۆ 3 هەزار سەرباز کەم ده‌کاتەوە، لە کۆتایی مانگی ئەیلولیشدا مایک پۆمپیۆ وەزیری دەرەوەی ئەمریکا هەڕەشەی داخستنی باڵیۆزخانەی ئەمریکای لە بەغدا کرد بە تەواوەتی، ئەگەر هێرشەکانی گروپه چه‌كداره‌كان بەردەوام بێت.\nلە شیکردنەوەیەکدا ماڵپەڕی ئەنجومەنی پەیوەندییەکانی دەرەوەی ئه‌مریكا، کە پەیمانگایەکی توێژینەوەی سەربەخۆیە و باره‌گاكه‌ی لە نیویۆرکە، ماکس بۆت دەڵێت، کە ڕەنگە ئەوە بۆ ئەمریکا ماناداربێت كه له‌لایه‌ن گروپه چه‌كداره‌كانی سه‌ر به ئێرانه‌وه هێرشده‌كرێته سه‌ر پێگه دیپلۆماسییەکەی لە بەغداد، به‌ڵام کشانەوەی ته‌واوه‌تی له عێراق لە ڕاستیدا بە تەواوی ئەوەیه كه ئێران دەیەوێت، بۆیه به كشانه‌وه‌ی ئه‌مریكا كاریگه‌ری ئێران و گروپه‌كان به‌رده‌وام ده‌بێت، سه‌ره‌ڕای گه‌مارۆكان و سزا سه‌پێندراوه‌كانی سه‌ر تاران.\n“ئێران هەوڵ دەدات عێراق بکات بە لوبنانێکی تر”\nئه‌و توێژه‌ره وتیشی: “ئێران هەوڵ دەدات عێراق بکات بە لوبنانێکی تر، ڕێگا دەدات تیرۆر له وڵاته‌كه‌دا گه‌شه بكات، له لوبناندا حیزبوڵا ده‌سه‌ڵاتی راسته‌قینه‌ی ئێران جێبه‌جێ ده‌كات، لە عێراقیشدا حزبوڵڵا و عەسائیبی ئەهلی حەق كار بۆ به‌رژه‌وه‌ندی تاران ده‌كه‌ن”.\nبۆت، شیکردنەوەیەکی پێشتری بۆ نەخشەی کاریگەری میلیشیاکانی ئێران بەکارهێناوە كه لەلایەن توێژەری کۆچکردووی عێراق هیشام هاشمی ئه‌نجامدراوه، كه بۆی دەرکەوتووه “ملیلیشیاكان وردە وردە كار بۆ دەستگرتن بەسەر دەوڵەتدا ده‌كه‌ن، بەبیانوی ئاوەدانکردنەوە و ئاشتبوونەوە لەدوای شەڕی ناوخۆ، كه بەشێکە لەشەڕی تائیفی و تاوانێکی ڕێکخراو”.\nئەو وتی: میلیشیاکان کۆنتڕۆڵی بەربڵاویان بەسەر زۆربەی ئابووری عێراقدا لە گومرگی فڕۆکەخانە، پرۆژەکانی بیناسازی، کێڵگە نەوتییەکان، ئاوەڕۆ، ئاو و ڕێگای گشتی و کۆلێژو موڵکی گشتی و تایبەت و شوێنە گەشتیارییەکان و کۆشکەکانی سەرۆکایەتی بەدەست خستووە.\nهیشام هاشمی لە 6ی تەموزی ئه‌مساڵدا لە دەرەوەی ماڵەکەی خۆی لە بەغداد لەلایەن چەند چەکدارێکه‌وه تیرۆرکرا، تا ئێستاش بۆچونه‌كان به‌و ئاڕاسته‌یه‌ن كه گروپه چه‌كداره‌كانی سه‌ر به ئێران ئه‌و كاره‌یان ئه‌نجامبدابێت.\nبۆت وتی: دۆزینەوەکانی توێژەری عێراقی له‌لایەن حەسەن حەسەنی لێکۆڵەری ئەمنی سوری- ئەمریکییەوە گوێزرایەوە، کە دوو کاتژمێر پێش تیرۆرکردنی قسەی لەگەڵ هیشام هاشمی کردووە.\nداعش لە ئاسۆدا\nماکس بۆت هۆشداریشی دا لە دژی قەدەغەکردنی گەڕانەوەی ئەو چه‌كداره داعشانەی کە پێی دەڵێن “داعش بۆ عێراق”، ئەمەش هۆکارێکی سەرەکی بووە بۆ پێکهێنانی میلیشیای حەشدی شەعبی.\nبەهۆی كۆتایی هاتنی خەلافەتی داعش لە عێراق لە ساڵی 2017 دا، سەرۆک وەزیرانی عێراق هەوڵی کەمکردنەوەی چه‌كدارانی حەشدی شەعبی دەدات، کە زۆرینەی میلیشیا شیعەکان بوون، کە ئامادەبووییان بۆ شەڕکردن هه‌بووە لەگەڵ توندڕەوە سوننەکان (داعش).\nمستەفا كازمی سەرۆکی پێشووی هەواڵگری عێراق، لە مانگی ئایاردا هەوڵیدا ببێتە سەرۆک وەزیران، دوای ناڕەزاییە جەماوەرییەکان لەسەر زۆری گەندەڵی و بێکاری كه سه‌رانسه‌ری عێراقی گرتبووه‌وه.\nماکس بۆت شیکەرەوەی ئەنجومەنی پەیوەندییەکانی دەرەوەی ئەمریکا ئاماژەی بە هەوڵی كازمی کرد لە کۆتایی مانگی حوزەیراندا، کاتێک فەرمانی دەستگیرکردنی بۆ 14 ئەندامی میلیشیای حزبوڵای عێراق ده‌رکرد، بەڵام دوای ئەوەی چەند چەکدارێک لە پیکابێكی بارهەڵگردا چوونە ناوچەی سەوزی بەغداد و لەوێ داوای ئازادکردنی گیراوەكانیان كرد، زۆربەیان ئازادکران.\nبۆت وتیشی: ئەمریکا دەبێت بەردەوام بێت لە پشتگیریکردنی مسته‌فا کازمی، کە لە دوای ڕووخانی سەدام حوسێنەوە، “چالاكترین سه‌رۆك وه‌زیرانی عێراقه‌و كازمی باشترین گرەوه، نەک تەنها بۆ رێگریكردن له ده‌سه‌ڵاتی گروپه‌كانی سه‌ر به ئێران، به‌ڵكو بۆ ڕێگەگرتن لە سەرهەڵدانەوەی داعش، كه له ئێستادا باس لە بوونی 10 هەزار چه‌كدار ده‌كرێت لە عێراق و سوریا و هاوكات یەدەگی دارایی بە لایەنی کەم به 100 ملیۆن دۆلار ده‌خه‌مڵێنرێت”.\nبەوتەی ئەو شیکەرەوەیە، تا گروپه چه‌كداره‌كان زیاتر پشتیوانی بكرێن له‌لایه‌ن ئێرانه‌وه و كۆنتڕۆڵی عێراق بكه‌ن، سوننەکانی عێراق زیاتر ڕوو لە گروپە توندڕەوە سوننەکانی وەک داعش دەکەن بۆ پاراستنی خۆیان، تا دەوڵەتی عێراق زیاتر بە ناتائیفی دەربکەوێت ئه‌وا زیاتر سوننەکان داعش ڕەتده‌کەنەوە.\nئه‌و توێژه‌ره هه‌روه‌ها رێنمایی ده‌داته ویلایه‌ته یه‌كگرتووه‌كانی ئه‌مریكا بۆ ئه‌وه‌ی به‌رده‌وام بێت له‌سه‌ر پشگیركردنی ده‌وڵه‌تی عێراق و راهێنان به هێزه ئه‌منییه‌كانی عێراق، هاوكات ئامۆژگاریی سەرکردە عێراقییەکان بكرێت و یارمەتییان پێشكه‌ش بكرێت تاوه‌كو نه‌كه‌ونه ژێر ركێفی ئێرانه‌وه.\nلە شار پرێسەوە


بۆ ئەوەی دۆخەكە لەئێستا خراپتر نەبێت!\nلەماوەی سی ساڵی رابردوودا، جگەلەوەی نەتوانراوە دەست بەشتە جوانییەكانی كۆمەڵگەی پێش راپەرینەوە بگیرێت، لەپاڵ ئەوەشدا زۆر شتی جوانی تریش ناشرین و قێزەون كران.\nحیزبایەتی، میدیا، بازرگانی و بازار، پەیوەندی كۆمەڵایەتی، متمانە و لەخۆبردن و خوێندن، تەنانەت ئەو جوانییەی، كە شارە كوردییەكان بۆ پێكەوە ژیانی ئاین و نەتەوە جیاوازەكان وەك بەشێك لەلكلتوری كوردەواری، كە لەرابردوو هەبوو، هەموو سەروژێر كران و ناشرین كران یان فەنا بوون و لەبیركران.\nكوردایەتی و نیشتمان پەروەری، سەربەخۆیی و خەباتگێری، كە بەناو كرۆك و بنەما و حیكمەت و دروشمی سەرەكی و ستراتیژی دروستكردنی حیزبە كوردییەكانە، هەر لەسەر دەستی خۆیان، هێندە ناشرین كران، بوونەتە زەرەرمەندی یەكەم و بوونەتە چەمك گەلێكی گاڵتەجاری بێ ناوەرۆك، بەدوای ئەویشدا، پرۆسەی هەڵبژاردن و دەستاودەستكردنی دەسەڵات وحوكمرانی و خۆبەرێوەبردن، لەسەر دەستی پارتی و یەكێتی شكستی هێناوەو هێندە ناشرین كراوە، كە بووەتە ئەو شتە ناشرینەی لای زۆرینەی خەڵك بووەتە مایەیی لاقرتی پێكردن.\nكەمبوونەوەی متمانەی خەڵك بەهەڵبژاردنەكان و نەمانی حەماس بۆ بەشداریكردن، بەرێژەی بەشداریكردنی خەڵكەوە دیارە، رەتكردنەوەی بەشداریكردن، جۆرێكە لەبەشداریكردن بە نەخێر بەپرۆسەی سیاسی، لەدوو هەڵبژاردنی ساڵی ٢٠١٨ رادەی نائومێد بوون بەشێوەیەك بوو بەشداری لەسەدا پەنجای تێنەپەراند، هەموو كەس تەنانەت ئەوانەش كە حەزیان بە سیاسەت و چاودێریكردن نییە، دەیانزانی كێ دەرئەچێت و رێژەی كورسیەكان چۆن دابەش دەكرێت، بەتایبەتی ئەو كورسیانەی بەناوی كۆتاوە، هەر لەسەرەتاوە تا ئەمرۆ یاری پێدەكرێت و خاوەنی ئەسلێان لێ مەحروم كردوە، ئاخۆ چەند دیمەنێكی جیاوازو جوان دەبوو گەر حزبەگەورەكان لێگەرانایە، بۆ بەدەستهێنانی دەنگی راستەقینەی خۆیان كەمایەتیە ئاینی و نەتەوەییەكان، لەپرۆسەی هەڵبژاردنێكی دور لەساختە، خۆیان لەنێو خۆیاندا كێبەركێیان بكردایە، چەند جێگەی دڵخۆشی هەمووان دەبوو، گەر حزبە گەورەكان، ئیدارەی هەڵبژاردنیان بدایەتە دەست كەسانی پسپۆرو سەربەخۆ و رادەی گزی و فزی و تەزویر بەو رێژە حەیابەرەیە نەبوایە، پرۆسەی هەڵبژاردن و دەنگدان چەند جێگای شانازی هەمووان دەبوو، ئێمە لەكوردستان پێچەوانەی عێراق و هەندێك لەوڵاتانی درواسێ، نمونەیەكی سەركەوتوو ترمان لەهەڵبژاردنەكان پیشانبدایە.\nئێستا كە تارادەیەكی زۆر متمانە لەدەستدراوە بە پرۆسەی هەڵبژاردن و كۆی كایە سیاسییەكەشی خستۆتە ژێرپرسیاری جدییەوە، چیتر ناكرێت پارتی و یەكێتی بەمەزاجی خۆیان بەشێوازی پێشوو بیانەوێت خەڵك ببەنەوە بۆ سەر سندوقەكانی دەنگدان، راستە هەڵبژاردن لەهەرێم موفاجەئات دروست ناكات، هەر وەك ئەوەی كاك مەلا بەختیار وتی یەكێتی و پارتی هەرچەندێك بهێنن ئەوان هەر لەدەسەڵاتن، بەڵام دەكرا هەرێم لەنمونە هەرە ناشرینەكانی ناوچەكە نەچوایەو رێز لەخەبات و قورباتی و خوێنی هەموو ئەوانە بگیرایە كە بۆ دەسەڵاتێكی دادپەروەرو بۆ حوكمرانیەكی باش خۆینی خۆیان بەخشیوە، دەكرا دەست بەجوانیەكانەوە بگیرایەو كۆمەڵگا سیخناخ نەكرایە لە كەراهیەت و گزی و فزی و گەندەڵی، دەكرا، لە ویستگەیەكدا هەڵوێستەیەك بكرایە بۆ پیاچوونەوە وئاوردانەوە، تا وەك ئێستا هەمووی كەڵەكە نەبوایە تا خەڵك ناچار بكرێت چاو ببرنە فریادرەسێك لەدەرەوە.\nئەوەی لێرەدا جێگەی مەبەستە تیشكی زیاتری بخرێتە سەر، دوا پەیامی دكتۆر بەرهەم سەرۆك كۆمارە بۆ هەڵبژاردن، ئەو لەدوا پەیامیدا لەسەر هەڵبژاردن، فاكتێكی زۆر گرنگ دەخاتە روو كە هەقی هەڵوێستە لەسەر كردنە، دەڵێت: لەڕاستیدا هەڵبژاردنێكی پێشوەخەی ئازاد و پاك و بێگەرد، پێویستی بە هاریكاری و ھەماھەنگی نێودەوڵەتی هەیە، كە ھیوامان وایە لەلایەنی نێودەوڵەتیەوە ئەم ھاوكاری و دەسگرۆییە پێشكەش بە كۆمیسیۆنی باڵای سەربەخۆی هەڵبژاردنەكانی عێراق بكرێت، چونكە لەم پێناوەدا كۆمیسیۆن پێویستی بە سەرپەرشتی چاودێرە نێودەوڵەتییەكانیش ھەیە ھەتاوەكو ڕۆڵی نیشتمانی خۆی بە باشی بگێڕێت و پارێزراویش بێت لە دەستتێوەردانەكان و متمانەی هاووڵاتیانیش بە پڕۆسەی هەڵبژاردن قوڵتر بكاتەوە.\nئەم پەرەگرافەی سەرۆك كۆمار بەرۆشنی و راشكاوانە ئەوەی خستۆتە روو، كە بەبێ چاودێریكردنی نێودەوڵەتی هەڵبژاردن سەركەوتوو نابێت، یان بەوشێوەیە نابێت كە ئومێدی گەورەی پێبكرێت، بۆیە داوای بەشداریپێكردنی چاودێری نێودەوڵەتی دەكات بۆ هەڵبژاردنی ئایندە، هەرچەندە دیار نییە تا چەند پارتی و یەكێتی پشتیوانی ئەم داخوازیەی سەرۆك كۆمار دەكەن، بەڵام هەقە ئەمە ببێتە مەرجی بەشداریكردنی ئەو لایەنانەی كە بەردەوام دوای هەڵبژاردنەكان باسی كاری ساختەو گزی دەكەن و مەخدوریەتی خۆیان بەیان دەكەن، ئەمە فرسەتێكی باشە بۆ ئەو لایەنانەی كەدەیانەوێت بەشداریبكەن ومتمانە بۆ دەنگدەرەكانیان بگێرنەوە بۆ بەشداریكردن، خۆ گەر جاران لە پێگەیەكی بەرزو دیاری دەوڵەتەوە ئەم داخوازیە نەدەخرایە روو ئەوا ئێستا هەق وایە لەعێراق و كوردستان، ئەم داخوازییەی سەرۆك كۆمار ببێتە داخوایەكی مەرجدار بۆ بەشداریكردنی هەڵبژاردنی لایەنە مەغدورەكان و لەئێستاوە پێداگری لەسەر بكەن.\nیەکێتی چۆن بێت\nوەڵامێک بۆ چی دەگوزەرێ میرم؟\nدەسەڵات لە دوای شۆڕش


Diplomatic Magazine | سوپاس پارتی\nرەنگە ئەم سیاسەتکردنەی ئێستای پارتی لەنزیک مەوداکەو لەسەرئاستی هەراوهۆسە اعلامیەکە بۆ ئەندامانی خۆیان بەدەسکەوت و جۆرێک لەسەرکەوتن بێتە پێشچاو، بەڵام راستیەکیش هەیە کەپێویستە برادەرانی پارتی ئاگاداری بن، کە ئەم هەڵوێست و کارانەی ئێستای پارتی، لەسەر ئاستی دەرەوەی خۆی لەهەرێم، کۆمەڵێک دەرەنجامی خستۆتەوە کەلەئێستادا هەندێک لەشوێنەوارەکانی دەبینین، بەرلەهەموو شتێکیش نەوەیەکی تازەی لە هێزەکەی بەرامبەری کە یەکێتیە زیندوو کردۆتەوە کەبارگاویە بەرق و توڕەیی لەو هەموو سوکایەتیەی کەلەماوەی ئەم چەند ساڵەی رابردوو پارتی لەرێگای هەندێ بەرپرسی یەکێتی بەیەکێتی و رۆڵی یەکێتی کردووە، تائەم نزیکانە پارتی توانیبوی بەئەندازەیەکی قوڵ خاوەنی کاریگەری بێت لەناو یەکێتی و لەرێگای بەشێکی دەسەڵاتداری ناو نەوە کۆنەکەوە کەبەپرۆپارتیەکان ناودەبران یەکێتی بەجۆرێک ئاراستە بکات کە بچێتەوە خزمەتی پارتی، بەڵام ئێستای نەوەی تازەی یەکێتی بەگەڕانەوە بۆ جەلالیزم، بە زەروورەتی رزگاربوون لەهەژموونی پارتی دەستیان پێ کردووە، دەی ئەلیف بای جەلالیزمیش لەرووی مێژوییەوە یەکێک لە بنەماهەرە دیارەکانی بریتی بووە لەوەستانەوە نەک لەبەرامبەر پارتی، بەڵکو لەبەرامبەر خودی بنەماڵەی بارزانی، لەدوای ناوەراستی نەوەدەکان کاتێک وەفدێکی مامۆستایانی ئاینی ئیسلام لەشاری کۆیە لەگەڵ مام جەلال دانیشتن بەمەبەستی کۆتایی هێنان بەشەڕی ناوەخۆ، بەتایبەتیش شەری اعلامی باش لە بیرمە مام جەلال بە زانائاینیەکانی گووت کە بەپارتیان گووتوە قسەبەمام جەلال بڵێن قسە بەمەلامستەفا دەڵێین، قسە بەنەوشێروان مستەفا بڵێن قسە بەمسعود بارزانی دەڵێین!\nدەمەوێ بڵێم پارتی پێی بزانێ یان نا، بەلایەوە گرنگ بێت یان نا، بەزانایی بێت یان نەزانی بۆتە هۆی دروست کردنی هەستێک لای زۆربەی غەیری خۆی، کە پارتی بۆتە مەترسی بۆمان، هەستێکی لای چەند هێزی ئەم کوردستانە دروست کردووە کە پێویستە بەخۆیاندا بچنەوە بۆ بەرگرتن لەتەشەنەکردنی ئەو مەترسیانەی کەپارتی لەسەریانی دروست کردووە، هەرئەوەشە وای کردووە کە هێزەکان، کارتەکانی خۆیان رێک بخەنەوەو مەدروسانە هەنگاو بنێن، بەنمونە لەدوای ئەوەی ساردیەکی گەورە کەوتە نێوان گۆڕان و یەکێتی، کەچی ئێستا هەردوو هێز بەیەکەوە دەبنە خاوەن پرۆژەی بەلامەرکەزی کردنی پارێزگاکان کەلەبچوکترین دەرکەوتنیدا بەقسەی ئەم لاولای بەرپرس و کادیرانی یەکێتی و گۆران، ئامانج لێی رزگاربوونە لەخراپ بەکارهێنرانرانی دەسەڵات و دامەزراوەکان لەسەرەوە لەلایەن پارتیەوە.\nسیاسەتی ئێستای پارتی لەسەرئاستی هەرێم هەمان ئەو سیاسەتەیە کە بووە هۆی ئەوەی لەسەر ئاستی عێراق ئەوەندە گۆڕەپانی هێزی سیاسەت لەپارتی بچوک بکاتەوە کە بگاتە ئەوەی کەلەئێستادا شەڕ لەسەر وەزیرێک بکات لەبەغدا.\nپارتی خۆی کارێکی کردووە کەهەرکەس و هێزێک سەلامێکی لێ بکات کێرڤی جەماوەری دابەزێت و سەد تۆمەتیشی بۆ دروست بکرێت و هەرکەسێکیش جنێوی زیاتری پێ بدات و دژایەتی زۆرتری بکات ئەگەر بە رواڵەتیش بێت، زۆرترین قبوڵ بوونی جەماوەری هەبێت و بەئاسانی و بەزۆرترین دەنگیشەوە ببێتە پەرلەمانتار!\nبێ باکیەکەی پارتی بەسنورێک گەیشتووە کەبەلایەوە گرنگ نەبێت کە بەبەرپرسیار بزانرێت لەهەرچی خەراپەکاریەک کەلەم هەرێمە وێرانەدا روودەدات، کەمن پێم وایە ئەمە وانیەو هێزەکانی تریش بەتایبەت یەکێتی بەئەندازەی پارتی لەم کارەساتانەی لەهەرێم روو دەدەن بەرپرسیارن، بەڵام پارتی پێدەچێت تەنها بۆئەوەی لەریزی خەراپەکاریەکانیشدا هێزی یەکەم بوون و هەستی براگەورایەتی لای غەیری خۆی نەدۆڕێنێ ئەم بێ باکیەی هەڵبژاردبێت!\nلەئێستادا دیارە کەپارتی تەنهایەو دیارتریش ئەوەیە کەگوێ نادات بەهیچ ئیعتیبارێکی تر جگە لەزۆرینەیەکی پەرلەمانی کەزۆربەمان دەزانین ئەم زۆرینەیە چۆن بەدەستهاتووە، حەق وایە بۆ پارتی کەبەرپرسیارانە لەگەڵ زەمینەی سیاسەتکردن لەکوردستان مامەڵە بکات بەتایبەتیش کەهەمووان دەزانین زەمینەی سیاسەتکردن لەکوردستان زەمینەیەکی زۆر ناسەقامگیرەو ئەگەری روودانی هەر شتێکی نائاسایش لەئارادایە کەبەخەیاڵیاندانایەت و نمونەش لەو بارەوە زۆرە.\nبەدووریشی نازانم ئەگەر هێزەکانی دەرەوی پارتی، بەرێگاو کەرەسە ناوخۆییەکانی سیاسەتکردن، نەتوانن ئەندازەیەک لەسەنتەربوونەوە بۆ سیاسەتکردتی ئێستای پارتی بگێڕنەوە ئەوا ئەوکات رووداوێکی تری هاوشێوەی (31) ی ئاب رووبداتەوە کەئەمجارەیان لەجیاتی پارتی، هێزێکی تر وەکو حاکم لەهەولێر دابنێت، ئێرەش کوردستانەو دەرگاکانیشی لەبەردەم هەموو ئەگەرەکان کراوەن و پارتیش و هیچ هێزێکی تریش ناتوانن رەورەوی مێژوو لەم هەرێمە بوەستێنن!\nسوپاسەکەی منیش بۆ پارتی لەوەوە دێت کە سیاسەتەکانی ئێستای بوونەتە هۆی ئەوەی کە خۆمان باشتر بۆ پێشهاتەکان کۆبکەینەوەو بەکێشە لاوەکیەکانەوە سەرقاڵ نەبین و کێشە سەرەکیەکە ببینین، ئەلێرەوەیە کەپێم وایە زۆربەمان سوپاسێکی حەڵاڵی پارتی قەرزدارین، منیش وادوام نەخست و کردم و ئێوەش ئازادن!


ئافرەتان توانیویانە لەزۆربەی بوارە جیاوازەكاندا ڕۆڵیان هەبێت | دەزگاى زارى کرمانجى\nئافرەتان توانیویانە لەزۆربەی بوارە جیاوازەكاندا ڕۆڵیان هەبێت\nلە دیمانەیەكی زاری كرمانجیدا ناسك سەعید، ئەندامی مەكتەبی سكرتاریەتی یەكێتی ئافرەتانی كوردستان و هاوكات بەرپرسی بەشی ڕاگەیاندن و پەیوەندییەكانی لە ڕێكخراوی یەكێتی ئافرەتانی كوردستان باس لە ڕەوشی ئافرەتانی كوردستان و ژیانی تایبەتی خۆی دەكات.\nدیمانە عەبدوڵاماویلی – هەلێر\nناوم ناسك سعید، ئەندامی مەكتەبی سكرتاریەتی یەكێتی ئافرەتانی كوردستان و بەرپرسی بەشی ڕاگەیاندن و پەیوەندییەكانی هەمان ڕێكخراوم ، هاوكات توێژەر و نوسەر ومیدیاكارم.\nلە ساڵی چەند لەكوێ لە دایك بووی لەبنەڕەتدا خەڵكی كوێ؟\nساڵی(1979) لەشاری سلێمانی لەدایكبووم ، بەرەچەڵەك خەڵكی گوندی ژاژڵەم سەر بەناوچەی شارباژێر،\nماستەرم هەیە لە دیجیتاڵ میدیا وكلتوور لە وڵاتی بەریتانیا زانكۆی كۆڤنتری تەواوم كردووە.\nپێشتر هەر پەیوەندیم هەبووە بەڵام لەمانگی( ٣ی ٢٠١٧) وەك بەرپرسی ئەنجومەنی پارێزگای سلێمانی یەكێتی ئافرەتانی كوردستان دەستبەكاربووم.\nپرسیارێكی گشتیرە, چونكە دەبێت پۆلێن بكرێت لەنێوان ئەو پرسانەی ڕاستەوخۆ پەیوەندی بەپرسی ئافرەتانەوە هەیە، بەڵام دەتوانین بڵێن ئێستا بەرەوپێشچوونێكی باشی بەخۆوە بینوە و ئافرەتان توانیویانە لەزۆربەی بوارە جیاوازەكاندا ڕۆڵیان هەبێت و بتوانن تا ئاستێك بچنە ناوەندەكانی بڕیاردانەوە، ئەمەش هەنگاوێكی باشە و پێویستی بە بەردەوامیدان و پاڵپشتیكردن هەیە.\nلە ئێستاداتوندو تیژیەكان بەراود بە ساڵانی ڕابردوو چۆن دەبینی؟\nهەندێك لەجۆرەكانی توندوتیژی زیادی كردووە, باشترە بڵێم مۆدێلێكی نوێی توندوتیژی هاتۆتە ئاراوە ئەوەی دیكە نەماوە واتە گۆڕانكاری بەسەر جۆری تەندوتیژیەكان داهاتووە، توندوتیژیەكان بەردەوامن و ناتوانین بنیڕی بكەین, بەڵام دەتوانین كەمی بكەینەوە بێگومان ئەمەش لەڕێگەی بەرنامەو كاری هەمەجۆرەوە دەبێت.\nهۆكارەكان زۆرن دەكەوێتە سەرجۆری بەریەكەوتنی نێوان ئەو دوو كەسە، بەتایبەتی لێكتنەگەیشتن هۆكاری سەرەكیە، لەوانەشە گرفتە خێزانیەكان بەشێكی دیكەبن لەتوندوتیژییەكان.\nهەموو ئافرەتێك دەگونجێت توشی توندوتیژی بێتەوە, مەبەستم ئەوەیە پلەو پایە و بڕوانامە تا ئاستێك كاریگەری هەیە, بۆ ڕێگری كردن لەو بابەتە, چونكە ئەو ئافرەتانە بەریەكەوتنی زیاتریان لەگەڵ خەڵك هەیە, دەتوانن باشتر كێشەكانیان چارەسەر بكەن, واتە هاوسەرەكانیشیان دەزانن كە ناتوانن توندوتیژ بن لەگەڵیان و دڵنیان ئەو كەسانە ڕاستەوخۆ پەیوەندی دەكەن, بە لایەنی پەیوەندیدار و سكالا تۆماردەكەن, بەڵام ئافرەتێك كە كەمتر بەریەكەوتنی لەگەڵ دەووربەر هەبێت لەوانەیە نەتوانێت یان نەزانێت چۆن خۆی لەو توندوتیژییە ڕزگار بكات، یان دەكەوێتە ژێر كاریگەری كەسانی دەوروبەری و نەتوانێت سكاڵا تۆمار بكات، لەم حاڵەتانەدا بێگومان توندوتیژییەكان هەر بەردەوام دەبن تا, ئەو كاتەی بەتەواوی هاوسەرەكەی دەكەوێتە حاڵتیكی ناچاركراوە كە كۆتایی بە و توندوتیژییە بهێنێت.\nكارێكی زۆر باش كراوە و بەردەوامیشن لەسەر ئەو كارە، گەڕان بەدوای چارەسەر بەكاری سەرەكی خۆیان دەزانن بەڵام, دەبێت لەوەش تێبگەین كۆمەڵگە بەرەو فراوانبوون دەچێت و دەبێت خەڵك هۆشیارتربن و تێگەیشتنیان لەئاستیكی بەرزتردابێت, ناكرێت خاوەن بروانامەی بەرز بێت بەڵام تێگەیشتن و بیركردنەوەت داخراوە بێت، ئەوەش ئەوە ناگەیەنێت كە ئەو كەسەی بڕوانامەی نەبێت ئیتر تێنەگەیشتووە بەپێچەوانەوە بڕوانامە هۆكارە بۆ تێگەیشتن بەڵام بیركردنەوە و حاڵیبون لە پرسە جیاوازەكان دەكەوێتە سەر ئاستی مەودای بیركردنەوەی كەسەكە.\nچۆن دەكرێت ڕێگری لە توند و تیژیەكان بگیرێت و لە كۆمەڵگە ئە لایەنانەكێن دەتوانێت ڕۆڵی سەرەكی ببین لە كەمكردنەوەی تەندوتیژیەكان؟\nهەموو تاكەكانی كۆمەڵگە دەتوانن ڕۆڵیان هەبێت, لە ڕێگریكردن لەتوندوتیژی، ڕێزگرتن و گرنگیدان بەهەستی بەرامبەر هۆكارە بۆ نەمانی توندوتیژی, لەلایەكی دیكەوە میدیا هۆكارێكە بۆ كەمكردنەوەی بیری توندەروی و توندوتیژی, ڕاگەیاندن دەتوانێت لەڕێگەی بەرنامەی جیاوازەوە كاریگەری ئەرێنی لەسەر هزرو بیركردنەوەی خەڵك دروست بكات.\nدەمەوێت بچمە سەر پرسیارە تایبەتیەكان سەبارەت بەژیانی تۆ ئایا ژیانی هاوسەریت پێكهێناوە؟\nبەڵی ژیانی هاوسەگیریم پێكهێناوە و بەخۆشەویستیش هاوسەرگیریمان كردووە,\nئایا خاوەنی چەند منداڵی ناوەكانیان چین؟\nتەنها كوڕێكمان هەیە بەناوی (ئەلەست)\nگەشتكردن فاكتەرێك بۆ دروستبونی تاك لەڕووی پێگەیاندن و ئەزموون وەرگرتن، بەڵی سەردانی زۆر وڵاتم كردووە وەك بەریتا، ئەمەریكا و فەرەنسا و ئێران و توركیا .... هتد ، زۆر حەزم لەگەشتكردنە.\nلە ماڵەوە كاتەكان زیاتر بەچی بەسەر دەبەی؟\nخوێندنەوە بەشێكی سەرەكیە لەژیانی من، لەماڵەوە كتێبخانەیەكی گەورەمان هەیە و پڕە لەكتێبی هەمەجۆر ، خوێندنەوە بوەتە خەمێكی ژیانم ناتوانم بێ كتێب وخوێندنەوە بم.\nوەكو دیارە زۆر حەز بەجلی كوردی دەكەی ئەم جلە لایی تۆ چۆن پێناسەی بۆ دەكرێت؟\nجلی كوردی مۆركی ڕەسەنایەتی كوردەواریمانە، تایبەتمەندە لەلای من جلێكی زۆر جوانە\nهونەر دەتوانێت ئاوینەیەك بێت بۆ ژیانی ڕۆژانەمان، گوێگرتن لەمیوزیك فاكتەرێكە بۆبەرجەستەكردنی دەرونێكی ئارامتر، هونەر فێرمان دەكات خۆشەویستی بكەینە ڕێچەكەی سەرەكی ژیانمان، لەبەرئەوەیە دەڵێن هونەر ژیانە, لەگەڵ وەرزش خراپ نیم, بەڵام ئەگەر یۆگا وەك بەشێكی وەرزش وەربگرین ئەوە من لەساڵی ( ٢٠٠٤) وە یۆگا دەكەم بەتایبەت لەڕووی تیۆرییەوە.\nزیاتر حەز بەكام وەرزی ساڵ دەكەی چ وەرزێكت زۆر پێخۆشە؟\nلە وەرزەكانی ساڵ زیاتر حەز بە وەرزی پاییز دەكەم, ئەم وەرزە لایی من ماما و مەبەستی خۆی هەیە.\nپەیوەندی كۆمەڵایەتیت چۆنە تاچەند كەسێكی كۆمەڵایەتی سەردانەكانت زیاتر چین؟\nبەخوا لەو لایەنەوە زۆر باش نیم ، سەردان دەكەم بەڵام بەهۆی ئیلتیزامی زۆری كارەكەمەوە كە بەڕاستی پڕكارم كەمتر دەتوانم وەك پێویست سەردان بكەم.\nلەسۆشیال میدیا فیسبوك تا ئاستێكی كەم بەكاری دەهێنم بە بەراورد بە بەشەكانی دیكەی سۆشیال میدیا، بەپێی مەجال وەڵامی هاوریێانم ئەدەمەوە و ڕێزم بۆیان هەیە.\nئامۆژگاریت چیە بۆ ئافرەتانیش بەرامبەر پیاوەكان چی بكەن بۆ ئەوەی دڵی هاوسەرەكەی خۆیان بە دەست بێنن؟\nپرۆسەی هاوسەرگیری پرۆسەیەكی پیرۆزە، بەتایبەت ئەگەر ئەو خێزانە پڕبێت لەخۆشەویستی و یەكتر قبوڵكردن بەهەموو جیاوازییەكانیەوە, دەبێت لەوە تێبگەین بەرهەمی خۆشەویستی لەخێزاندا پەروەردەیەكی تەندروست دەبەخشیتە مناڵەكانمان و خۆشمان بە گەشبینیەوە دەڕوانینە ژیان, لێبوردن و لێكتیگەیشتن هەوێنی سەرەكی بەردەوامبوونی خۆشەویستی خێزانە, لەخێزاندا نە بڕوانامە نە پلە و پایە نە سەرمایەداری ڕۆڵی هەیە، ئەوەی گرنگە یەكترناسینی حەقیقی ئەو دوو تاكەیە كە بەیەكەوە گرێبەستێكی خۆشەویستیان واژو كردووە بۆ ژیانی هاوبەشی خۆیان، ئەمە گرنگە بكرێتە بنەمای ژیانی هاوسەری نەك شتی دیكە.\nلە كوتایدا دوا وتەی جەنابت چیە بۆ هەفتەنامەی زاری كرمانجی؟\nسوپاس و رێزم بۆ زاری كرمانجی كە ئەركتان كێشاو منتان بەسەركردەوە، ماندوونەبن و دەستان خۆش بێت.


کێشەکانی ئاکامی دیاردەی هەڵگرتنی چەک لە هەرێمی کوردستان\nی مانگی دوازده ٠٣, ٢٠٢٠\nبەکارهێنانی چەک لەلایەن هاووڵاتیان لە هەرێمی کوردستان لە دەمی ناکۆکی و دەمەقاڵیدا بۆتە دیاردە. لە ماوەی چەند ڕۆژی ڕابوردوو لە شاری هەولێر بەهۆی بەکارهێنانی چەک کەسێک کوژراوەو دوو کەسیش بریندار بوون.\nسەبارەت بە هەوڵی پەرلەمانی هەرێمی کوردستان بۆ بنبڕکردنی ئەم دیاردەیەوە و دەرکردنی یاسایەک بۆنەهێشتنی هەڵگرتنی چەک بە شێوەیەکی نایاسایی و ڕێکخستنی مۆڵەتی خاوەندارێتی چەک رێڤینگ هروری سەرۆکی لیژنەی پێشمەرگە لە پەرلەمانی هەرێمی کوردستان بۆ دەنگی ئەمەریکا گووتی" چەندین بەرپرسی وەزارەتی ناوخۆ هاتوونەتە پەرلەمانی کوردستان لەگەڵ لیژنەی ناوخۆی پەرلەمان دانیشتوون باسی هەموو ئەو کارانە کراون بەڵام وەکو دانیشتن لەسەری بکرێت نەخێر، چونکە دیاردی کوشتن و خۆکوشتن نەک تەنها بە چەکە، کێشەیەکی دەرونییە لە بێ مووچەیی و بێکاریە پێویستە چارەسەری کۆمەڵایەتی بۆ بدۆزرێتەوە خەڵکی کورد کەوتووەتە حاڵەتی دەرونی ناخۆش بۆیە ناتوانن تەحەمولی دەرونی خۆیان و هی بەرامبەریان بکەن."\nلە ماوەی ڕابوردوودا دەستەی سەربەخۆی مافی مرۆڤی هەرێمی کوردستان لەسەر ئەم پرسە بەدواداچوونێکیان کردبوو لەو بارەیەوە زیا بوتروس سەرۆکی دەستەکە بە دەنگی ئەمەریکای ڕاگەیاند " نەگەیشتینە هیچ ئەنجامێک کاتی خۆی کە فشارمان کرد و ڕاپۆرتی مانگانە و ساڵانەشمان بۆ لایەنی پەیوەندیدار بەتایبەتی وەزارەتی ناوخۆ بەرزکردەوە ئاماژەمان بەوەکرد کە بەرەڵابوونی چەک و کۆنترۆڵنەکردن و تەقەمەنیەکان و بازاڕی چەک ئاوا بە ئاشکرا بفرۆشرێت، هۆکارێکی سەرەکیە بۆ ئەنجامدانی ئەو تاوانە، پاش ماوەیەک وەزارەتی ناوخۆ چەند لیژنە و بازگەیان لەناو شەقامەکان و شوێنە گشتیەکان دانا بۆ ئەوەی کەوا دیاردەی چەک هەڵگرتن قەدەغەبکرێت بەڵام لەماوەی چەند رۆژێک بوو و ئیتر نەما، گەنجەکانی ئێمە تەمەنی لە هەژدە ساڵە و کەمترە چەکی لەناو ئۆتۆمبێل هەیە و کاتێک تووشی کێشەیەک دەبێت لەگەڵ برادەرەکەی یەکسەر چەکەکەی بەکاردێنێت."\nچالاکوانان دەڵێن لە هەولێر بە ئاشکرایی بازاڕی فرۆشتنی چەک هەیە و خەڵکی لەوێ چەک دەکڕن و دەفرۆشن.\nکەمال کوردی چاڵاکوانی سڤیل سەبارەت بە بەو جۆرە بازاڕە بە دەنگی ئەمەریکا دەڵێت " سەبارەت ئەو چەکە نایاساییانە و فرۆشتنیان لەبازاڕی هەولێر ماوەیەکی زۆرە چەکی سوک و جۆرەها چەقۆ و چەکی گەورە دەفرۆشرێت، دەمێکە بیستوومە دەڵێن یاسای بۆ دانراوە و چاودێری دەکرێت و بێ مولەت کەس ناتوانێت چەک هەڵبگرێت بەڵام هەموو ڕۆژێک دەبینین کارەسات لەهەولێر و شارەکانی تر ئەنجام دەدرێت بۆ ئەو پرسە پێم وایە پەرلەمان و حکومەت پێکەوە دابنیشن و یاسایەکی تایبەت بۆ ئەو پرسە دەربکەن و هیچ جیاوازیەک لە نێوان بەرپرسان و کەسێکی ئاسایی نەبێت بۆ ئەوەی بتوانن کۆنتڕۆڵێکی باشتر بکەن و ئەگەر بتوانن ئەو بنکەیە دابخەن واتا حکومەت خۆی چاودێری کڕین و فرۆشتن بکات لەو چەکانەی کە خەڵکی پێویستە و مولەتیان هەیە."\nسەبارەت بە چارەسەری کەمکردن و نەهێشتنی هەموو ئـەو تاوانانەی کە بەهۆی بەکارهێنانی چەکەوە ئەنجام دەدرێن، سەرۆکی دەستەی سەربەخۆی مافی مرۆڤی هەرێمی کوردستان لەوبارەیەوە گووتی " چارەسەر لای حکومەتی هەرێمی کوردستان و وەزارەتی ناوخۆیە دەبێت رێگا و سزایەکی تونترببینن بۆ نەهێشتنی ئـەم دیاردەیە چونکە ئەگەر جاران حاڵەت بووە ئێستا بووەتە دیاردە و ڕۆژانە چەند کەس خۆی دەکۆژیت یان دەکۆژرێت و هۆکار و ئامرازەکەشی بوونی چەکە."


ئەزموونی باشی هاریکاریی لە روسیا نیشانی دا دەکرێ ئامانجە هاوبەشەکان مسۆگەر بکرێن - IUVMPRESS\nحەزرەتی ئایەتوڵڵا خامنەیی ، گەلی سوریای بە بڕیاردەری دواجاری پرسەکانی ئەو وڵاتە زانی و جەختی کردەوە : دەبێ هەموو پرس و رێگاچارەکان لە بارەی حکومەتی سوریا لە نێو ئە وڵاتەوە هەڵقوڵن و حکومەتی سوریا بۆ جێبەجێ کردنی هیچ گەڵاڵەیەک نەکەوێتە ژێر گوشار و هەرچی مومکینە گەڵاڵەکان گشتداگر بن .\nحەزرەتی ئایەتوڵڵا خامنەیی هەروەها دەسوەردانە خوێناویەکانی سعودیەکان لە هەندێ وڵات لە وان تاوانکاریی رۆژانەی ئەم وڵاتە لە یەمەنی بە رێخۆشکەری گرفتار بوونی عەرەبستان لە گێچەڵی گەورەدا زانی و جەختی کردەوە : ئەوان تەنانەت ناهێڵن دەرمان و یارمەتی بگات بە جەماوەری ستەملێکراوی یەمەن کە تووشی نەخۆشیی درمی و کوشندە بوونە .\nرێبەری باڵای شۆڕشی ئیسلامی وتەکانی سەرۆکی روسیا لەم دیدارەدا لە بارەی بەرجام وپێویستیی رەچاوکرانی پەیمانە چەند قۆڵیەکانی بە باش وەسف کرد و فەرمووی : بەداخەوە ئەمریکیەکان درێژە ئەدەن بە یاغی گەریی خۆیان کە دەبێ بە پشت بەستن بە ئاوەز و دەکارهێنانی شێوازی دروست لە گەڵ ئەواندا هەڵسوکەوت بکرێ .\nڤلادیمیر پوتین سەرۆکی روسیاش لەم دیدارەدا ، ئیرانی بە شەریکی ستراتژیک و دراوسێیەکی گەورە بۆ روسیا زانی و گوتی : تاران و مسکۆ دەبێ لە هەر دەرفەتێک بۆ پەرە پێدان و پتەو کردنی هەمە لایەنەی پێوەندیەکان کەڵک وەرگرن .\nپوتین ، هەڵوێستەکانی رێبەری باڵای شۆڕشی ئیسلامیی لە مسۆگەر کردنی ئامانجە هاوبەشەکان لەسوریای بە زۆر کاریگەر و ژیرمەندانە وەسف کرد و گوتی : هەرچەشنە گۆڕانکاریەک لە هەر وڵاتێکدا لەوان سوریا دەبێ لە ناوەوە بکرێ .\nسەرۆکی روسیا بە راگەیاندنی داکۆکی مسکو لە بەرجام گوتی : مسکۆ گۆڕانی بنەما سەرەکیەکانی ئاژانسی نێودەوڵەتیی وزەی ئەتۆمی بە کارێکی نادروست دەزانێ و نەیاری گرێدانی بەرنامەی ناڤۆکیی ئێران بە پرسەکانی دیکەیە لەوان پرسی بەرگری .\nپێویستیی بەردەوام کرانی ڕێبازی دەستەڵاتی ئێران\nروحانی : سەرکەوتنی شۆڕشی ئیسلامیی ، پەڕجووی مێژوویی و سیاسی بوو


براكه‌ی ئۆباما له خانوی ته‌نه‌كه‌دا ده‌ژی\nماڵپه‌ڕی گۆڤاری هۆلیۆد ڕیپۆرته‌ر بڵاویكرده‌وه، جۆرج ئۆباما كه یه‌كێكه له زڕبراكانی باراك ئۆبامای سه‌رۆكی ویلایه‌ته یه‌كگرتووه‌كانی ئه‌مریكاو له وڵاته‌كه‌ی خۆی كینیا ژیان به‌سه‌ر ده‌بات، ئێستا خۆی‌و خێزانه‌كه له خانویه‌كی له ته‌نه‌كه دروستكراودایه‌و هیچ گله‌یش له براكه‌ی ناكات.\nجۆرج ئۆباما بچوكترین كوڕی باوكی ئۆبامایه له‌و چوار ژنه‌ی كه‌هێناونی و له گفتوگۆیه‌كدا له‌گه‌ڵ گۆڤاره‌كه كه‌له یه‌كێك له باخچه‌كانی نایروبی پایته‌ختی كینیا له‌گه‌ڵیدا ئه‌نجامداوه، داینش دسۆزا ده‌رهێنه‌ری فیلمی 2016 پرسیاری ئه‌وه‌ی لێده‌كات كه بۆچی داوای یارمه‌تی له برا گه‌وره‌كه‌ت ناكه‌یت كه ئێستا به‌هێزترین پیاوی جیهانه، جۆرج ئۆباما زۆر به‌له‌سه‌رخۆیه‌وه وه‌ڵامی پرسیاره‌كانی داوه‌ته‌وه‌و هیچ گله‌یی‌و گازنده‌یه‌كی له ئۆبامای برای نه‌كردوه‌و، پێی ڕاگه‌یاندوه ئه‌و خێزانی هه‌یه‌و منیش تاكێكم له‌و خێزانه، به‌ڵام من ئێستا گه‌وره‌م‌و ده‌توانم خۆی غه‌می خۆم بخۆمۆ گرنگی به‌خۆم بده‌م.\nبرای ئۆباما ده‌ڵێت ئه‌و به‌رپرسیارێتیه‌كی مه‌زنی له‌سه‌ر شانه‌و گرنگی به‌جیهان ده‌دات ، كه‌واته گرنگی به‌منیش ده‌دات وه‌ك تاكێكی ئه‌م جیهانه.\nده‌رهێنه‌ره‌كه ده‌ڵێت ماوه‌ی 10ڕۆژی ته‌واوی له‌گه‌ڵ جۆرج ئۆبامادا به‌سه‌ر بردوه كه ئێستا ته‌مه‌نی 10 ساڵه‌و، ده‌ڵێت پێویسته بایه‌خی تایبه‌تی پێبدرێت چونكه له‌كاتێكدا ئه‌و له خانویه‌كی له چینكۆو ته‌نه‌كه دروستكراودا ده‌ژی، به‌ڵام ئاماده نیه داوای هیچ یارمه‌تیه‌ك له ئۆبامای برای بكات كه ئێستا یه‌كێكه له ملیۆنێره‌كانی جیهان.\nفیلمه‌كه‌ی داینش ده‌رباره‌ی كه‌سایه‌تی ئۆبامایه‌و بڕیاره له‌م هه‌فته‌یه‌دا له شاری هیوستنی ویلایه‌تی ته‌كساس نمایش بكرێت‌و، پاشان بڕیاره له 27ی ئه‌م مانگه‌دا له زۆربه‌ی هۆڵی سینه‌ماكانی ئه‌مریكا نیشان بدرێت.\nباراك ئۆباما كه ئێستا ته‌مه‌نی 50 ساڵه‌و له دایكێكی ئه‌مریكی‌و باوكێكی كینی له‌دایك بوه‌و له‌سه‌ره‌تای شه‌سته‌كاندا به‌مه‌به‌ستی خوێندن ڕویكردۆته ویلایه‌ته یه‌كگرتوه‌كانی ئه‌مریكا، به‌ڵام به‌هۆی ئه‌وه‌ی له هه‌شتاكانی سه‌ده‌ی ڕابردودا دایكی كۆچی دوایی ده‌كات بۆیه ئێستا زۆر ده‌رباره‌ی باوكی نازانێت، به‌ڵام دواتر له‌سه‌ردانه‌كه‌یدا بۆ وڵاتی كینیا دوباره سه‌ردانی خێزانه‌كه‌ی كرده‌وه.\nژماره‌ی بینین : 1848\nbarste afarm bo aw fraeae barack aobamahywae sarkawtny bo daxwazm\nbabateki jwan bw dast xosh\nژماره‌ی بینین : 229\nژماره‌ی بینین : 1309\nژماره‌ی بینین : 1246\nژماره‌ی بینین : 1251\nلە سەر هێڵە ئێستا : 2215


یه‌كه‌م نمایشی تایبه‌تی گه‌یلان عه‌بدوڵڵا ئیسماعیل له٩ تا ١١ی ته‌مووزی ٢٠١٨\nرۆژی یه‌كه‌م له‌كاتژمێر ٤ی ئێواره‌بۆ ٦ی ئێواره‌كراوه‌یه.\nرۆژانی دواتر له٢ی دوای نیواڕۆ تا ٦ی ئێواره‌كراوایه.\nنمایه‌شه‌كه بۆ ماوه‌ی ١٠ كاتژمێره له سێ ڕۆژدا.\nشوێن: سه‌نته‌ری كلتوری قه‌ڵای هه‌ولێر\nجۆری نمایش: ڤیدیۆ ئاڕت\nخاڵی هاوبه‌ش له‌نێوان كاره‌كانم جه‌نگه، به‌شێوه‌یه‌كی گشتی فۆرمێكی تراژیدی له‌كاره‌كانم ره‌نگدانه‌وه‌ی هه‌یه، لێره‌دا له‌رێگه‌ی ڤیدیۆه‌چه‌ند بابه‌تێكی زیندووی ئه‌مڕۆ به‌فۆڕمێكی هونه‌ری نیشان ده‌ده‌م. گرنگترین خاڵ له‌كاره‌كانم ئه‌و په‌یوه‌ندیه‌یه‌له‌نێوان ڤیدیۆكان و مه‌تریاله‌به‌كارهاتووه‌كانن، من كه‌رسته‌گه‌لێك وه‌ك شاشه(ئێكران) به‌كارده‌هێنم په‌یوه‌ندی راسته‌وخۆیان به‌بابه‌ته‌كه‌وه‌هه‌یه، بۆ ئه‌وه‌ی‌به‌ركه‌وتنێك له‌نێوان بینه‌ر و كاره‌كان درووست بكات.\nناو و كۆنسێپتی كاره‌كان:\nئاواره‌یی و كۆچ ئه‌مڕۆ یه‌كێكه له قه‌یرانه گه‌وره‌كانی سه‌ده‌ی بیست و یه‌ك، كوردیش له هه‌ر چوار پارچه‌ی كوردستان به هۆی خراپی ستراكچه‌ری سیاسیی و ئابوورییه‌وه ناچار بووه زێدی خۆی به‌جێبهێلێت و ملی رێگه‌یه‌كی مه‌ترسیدار به‌ره‌و ئاسۆیه‌كی نادیار بگرێته به‌ر، چونكه هه‌رگیز نه‌یتوانیوه به پاسه‌پۆرت سه‌فه‌ر بكات یان خاوه‌نی پاسه‌پۆرتی وڵاتی خۆی نه‌بووه. بابه‌تی ئه‌م كاره‌م تیشكخستنه سه‌ر سووچێكی ئه‌م تراژیدیایه‌یه، خنكان و نقومبوونی خه‌ڵكی بێتاوان،ئه‌وانه‌ی كه ته‌نیا ده‌یانه‌وێت له سووچێكی تری دونیادا بژین و هیچی تر! به‌ڵام له لایه‌ن بانده‌كانی بازرگانی به مرۆڤ و رێگری كردنیان له لایه‌ن وڵاتانی تره‌وه سوێراوی ده‌ریاكان جامی ژه‌هری مه‌رگیان پێ ده‌نۆشێت.\n-\tسور و ره‌ش\nنه‌وت له‌رۆژهه‌ڵاتی ناوه‌ڕاست دا ئه‌مڕۆ بووه‌ته به‌ڵاو ماڵوێرانی بۆ خه‌ڵكه‌كه‌ی. وڵاتانیی سه‌رمایه‌داری له‌گه‌ڵ ده‌وڵه‌تانیی ڕانتی خۆر rentier state له‌ژووره‌تاریكه‌كاندا گرێبه‌سته‌كانیان واژوو ده‌كه‌ن و وڵاتیش ده‌بێته‌قوربانیی ده‌ستی شه‌ڕی ناوخۆیی و هێزی رادیكاڵی ئاینی و چه‌نده‌ها هێزی به‌ربه‌ری تر له‌پێناو به‌تاڵبردنی نه‌وتی وڵات و گیرفان پڕكردنی ڕانتی خۆره‌كان. هه‌ربۆیه‌نه‌وت له‌كوشتار و كاولكاریی زیاتر هیچ شتێكی له‌رۆژهه‌ڵاتی ناوه‌ڕاست به‌دیاری بۆ خه‌ڵكه هه‌ژار و به‌ش مه‌ینته‌كه‌ی نه‌هێناوه.\n-\tته‌نها مردووه‌كان كۆتای جه‌نگ ده‌بینن\nئه‌حمه‌دی شاملو ده‌ڵێت: "هه‌موو ترسی من، مردن له‌وڵاتێكه كه هه‌قده‌ست و پاداشتی گۆڕه‌كه له‌به‌های ئازادی مرۆڤ زیاتر بێت".... ئه‌مرۆ مرۆڤ له‌هه‌موو سه‌رده‌مێك زیاتر رووی دڕه‌نده‌یی و به‌ربه‌ریه‌تیی خۆی ده‌رخستووه، ئه‌و سه‌ربازانه‌ی كه‌له‌لایه‌ن ئایدۆلۆژیا ساخته‌كانیی سه‌رده‌مه‌وه مه‌فهومێكی تریان [شه‌هید، نه‌مر] بۆ مردن پێبه‌خشرا و ره‌وانه‌ی به‌ره‌كانیی جه‌نگ كران، ته‌نیا له‌و شوێنه‌ی مه‌رگدا له‌پووچی هه‌موو شتێك تێگه‌یشتن.\nلێره‌دا هاوار ده‌كوژرێت پێش ئه‌وه‌ی له‌دایك بێت. ژن و پیاو له‌كۆمه‌ڵگای پیاوسالاری چیتر دوانه‌ی زاڵم و\nمه‌زڵووم نین، به‌ڵكوو هه‌ردووكیان قوربانین، قوربانی ده‌ستی ده‌سه‌ڵات، ده‌سه‌ڵات به‌مانا (فۆكۆییه‌كه‌ی)، ترادیسیۆن و فۆرمه‌كانیی تری چه‌پاندن. بۆیه ژن - پیاو هاوار ده‌كه‌ن كه‌واته هه‌ن و ته‌سلیم نابن.\n-\tهه‌میشه ئازار ده‌چێژین\nگریان تاكه چه‌كی ده‌ستمانه، هه‌میشه هۆكارێك ئه‌بێت بۆ ئه‌وه‌ی ئازار بچێژین و بگرین. په‌لاماره یه‌ك له دوا یه‌كه‌كان و ده‌ربه‌ده‌ر بوون و له‌ناوچوون، جگه له چه‌ند دڵۆپێك فرمێسك هیچ تریان بۆ ئێمه جێنه‌هێشت.\nگه‌یلان عه‌بدوڵڵا ئیسماعیل، له‌دایكببوی ساڵی ١٩٨٣ له‌شاری هه‌ولێر، په‌یمانگه و كۆلێژی هونه‌ری له‌هه‌ولێر له‌ساڵه‌كانی ٢٠٠٦-٢٠١٠ ته‌واوكردووه. بڕوانامه‌ی ماسته‌ری له‌هونه‌ری هاوچه‌رخ له‌وڵاتی فه‌ڕه‌نسا له‌ساڵی ٢٠١٧ به‌ده‌ستهێناون. ئه‌ندامی رێكخراوی باڵنده‌بارانی فه‌ڕه‌نسییه. چه‌ندین نمایشی له‌ده‌ره‌وه‌و ناوه‌وه‌ی وڵات ئه‌نجامداوه.


شەنگال لەناو بەرداشی کێشمەکێشێکی جیۆ-سیاسیدا – منظمة البديل الشيوعي في العراق\nنشرت بواسطة: Albadeel Alsheoi 2 أبريل، 2021\t0 7 زيارة\nچاوپێکەوتن لەگەڵ عەبدوڵا ساڵح\nڕەوت: هاوڕێ عەبدوڵا سالح سوپاس کە بۆ ڕۆژنامەی ڕەوت کاتت گونجاند تا لەبارەی مەسەلەی شەنگالەوە بۆمان بدوێی.\nڕێککەوتنی پارتی-حکومەتی عێراق، هەڕەشەی ئەردۆگان و کۆکردنەوەی هێزەکانی حەشد شەعبی و هۆشدارییەکانی ئیران تا بەرەنگاری مانگرتنەکان و خۆپیشاندانی جەماوەری، ناوەڕۆکی کێشمەکێشەکە چییە؟ ئایا هیچ بایەخێکی جیۆسیاسی ئەم ناوچەیە هەیە؟ گرنگی دەسەڵاتدارەتی لەو ناوچەیە چیە؟\nعەبدوڵا سالح: سوپاس بۆ ئێوەش، سەرەتا دەبێ بڵێم کە کێشمەکێش لەسەر نفوز و دەسەڵات لە ناوچەی شەنگال، لە ئێستادا، مەودای کێشەیەکی ناوخۆیی عێڕاقی تێپەڕاندوە، هەروەک ئێوەش ئاماژەتان پێدا، هەردووک هێزە ئیقلیمیەکە (ئێران و تورکیا) زیاتر لە جاران لەو کێشەیە تێوەگلاون. بۆیە، وەڵام بە پرسیارەکەتان دەخوازێ سەرنجێک بدەینە سەر بارودۆخی ئابوری سیاسی کۆمەڵایەتی هەردووک ئەم ووڵاتە تا زیاتر بەرچاومان ڕوون بێتەوە لەدەست نیشانکردنی قوڵایی کێشەکان و هەڵویستی دروست لەبارەیان.\nپەیوەندیەکانی نێوان ئێران و تورکیا و ئاڵۆزی نێوانیان لە ئێستادا زیاتر لەجاران بەدی دەکرێ، هەریەکەشیان گرفتاری تەنگژەی جۆراوجۆری خۆیەتی.\nلە تورکیا، ئەردۆگان بۆی دەرکەوتوە کە ئەمریکای بایدن هەمان ئەمریکای ترامپ نیە، لانیکەم سیاسەتی تاکتیکی دەربارەی تورکیا، هەروەها کێشەی بەردەوامی تورکیا لەگەڵ یەکیەتی ئەوروپا، چ لەمەڕ بەربەستی شەپۆلی پەناهیندە بەرەو ئەوروپا، چ هەوڵدانی بۆ دەستبەسەرداگرتنی سەرچاوەکانی ووزە لە ڕۆژهەڵاتی دەریای سپی ناوەڕاست، لەناوچەیەک کە پشکی یۆنان و قوبرسە، ئەمجا شکستە چاوەڕوانکراوە دیپلۆماتیکی و سەربازیەکەی لە لیبیا، جیا لەوە ڕێکەوتنی هاوپەیمانەکەی تورکیا، واتە قەتەر، لەگەڵ دراوسێکانی خۆی، هەروەها شکستی ئەو پەلامارە سەربازیەی ئەم دوایەی بۆ سەر بنکەکانی پەکەکە لە چیای گارە، سەرباری قەیرانێکی قوڵی ئابوری سیاسی کۆمەڵایەتی لە ناوخۆی تورکیا و سەرکوتی بەردەوامی هێزە ئۆپۆزسیۆنەکان، بەتایبەت هەدەپە، و پێشیلکاری مافەکانی مرۆڤ و کپکردنی دەنگی ئازاد، هەموو ئەمانە لەپاڵیشیدا خۆئامادە کردنی ئەردۆگان بۆ هەڵبژاردنی ساڵی ٢٠٢٣، ئەوی ناچار کردوە دووبارە دەست بۆ سیاسەتە پراگماتیکەکەی جارانی بەرێ و باداتەوە بەلای دەوڵەتە نەیارەکانیدا لەناوچەکە، بەتایبەت میسر و سعودیە و ئیمارات و بەجۆرێک لە جۆرەکان، پشت بکاتە ئیخوانول موسلیمەکانی هاوپەیمانی، لەم نێوەشدا زیاتر ڕووی گرژ نیشانی ئێران بدا و جگە لەوەش، لە ئەگەری هەر ڕێککەوتنێک لە سوریا ڕەنجی چەند ساڵی سیاسەتە وێرانکاریەکانی لەوێدا بەفیڕۆ نەچێ و خۆی بخزێنێتەوە بەرەیەک کە ئومێدی سەرکەوتنی لێبخوازرێ لە سوریا.\nلەسەر بنەمای ئەو شیکردنەوەی سەرەوە دەکرێ بڵێین تورکیا، بە بێلایەن کردنی ئەو ووڵاتە عەرەبیانە لە کێشەی شەنگال، زەمینەی لەبارتری بۆ دەخۆڵقێ و دەستی ئاوەڵاتر دەبێ تاکو لەوێ گرەوی خۆی، لە ئێرانی دزێو لەلایەن ئەمریکا و ووڵاتانی عەرەبیەوە، بەرێتەوە و ئەو چاوتێبڕینەی دەیان ساڵە خستویەتە سەر ئەو ناوچانە وەک ئامانجێکی ستراتیژی جێبەجێی بکا، ئەویش بە قایمکردنی بنکە سەربازیەکانی و داسەپاندنی نفوز و هەژمونی خۆی لەوێدا و هەوڵی دووبارە زیندوو کردنەوەی پرۆژەی ویلایەتی موسڵ لەلایەک، لەلایەکی تریشەوە شەنگال بکاتە بەهانەیەکی باش بۆ سەرەتایەکی ئەم سیاسەتە کە خۆی لە ڕێگری لە هێزە نەیارەکەی، واتە پەکەکە، دەبینێتەوە، کە ئەویش بەنیازە قەندیلێکی کە لەو ناوچەیە دامەزرێنێ، ئەم گەمە سیاسیەی ئەردۆگان لەکاتێکدایە کە هێزێکی سەرەکی لە کوردستانی عێڕاق، پارتی دیموکراتی کوردستان، هاوپەیمانێکی گوێ لەمستی تورکیایە و کتومت سیاسەتەکانی لە خزمەت تورکیا و ئەردۆگاندایە.\nبە نیسبەت ئێرانیشەوە کە ئەمڕۆ لە ژێر فشارێکی سەخت و قورسی نێودەوڵەتیدا دەناڵێنێ، سەرباری داڕمانی باری ئابوری لە ئەنجامی گەمارۆ ئابوریەکانی ئەمریکا، سەرباری بارودۆخێکی ئاڵۆزی سیاسی کۆمەڵاتی نێوخۆی ئەو ووڵاتە، مەبەستیەتی زەینی جەماوەری داخ لەدڵی ئێران بخاتە سەر ئەو کێشانەی لە عێڕاق و سوریا و ناوچەکە بۆی دێنە پێش پەردەپۆشی ئەم بارودۆخە نالەبارە ناوخۆیەی خۆی پێبکا، لەهەمان کاتیشدا بیکاتە بەهانەیەک بۆ زیاتر کپکردنی هەردەنگێکی ناڕازی.\nگومان لەوەدا نیە کە ئێران لە هەوڵی بەرفراوان کردنی نفوزی خۆیەتی لە عێڕاق و سوریا و لوبنان و دەیەوێ پێگەی خۆی جێگیر تر و پتەوتر بکا بەمەبەستی دروێنەی دەستکەوتە سیاسیەکانی کە دەیان ساڵە لەو ناوچەیە سەرمایەگوزاری لەسەر دەکا، هەروەها وەک قەڵایەک، ئەم ناوچەیە لەبەرامبەر نەیارەکانیدا زیاتر بخاتە ژێر ڕکێفی خۆی، شەنگالیش وەک بەشێکی زۆرگرنگی ئەو بەرنامە سیاسیە دێتە ناو ئەو هاوکێشەیەوە، چونکە باڵا دەستی ئێران لەوێدا، ڕێگا باشتر خۆشدەکا بۆ جێبەجێکردنی پرۆژەی (هیلالی شیعی)، ئەویش بەوەی کە ناوچەی شەنگاڵ دەکەوێتە سەر ئەو ڕێگایە ستراتیژیەی مەبەستیەتی دروستی بکا، (کە لە ئێرانەوە دەستپێدەکا بەرەو – ناوچەی سلێمانی – ناوچەی هەولێر – موسڵ – تەلعەفەر – شەنگال – سوریا)، تا ئێستا، پارتی ڕێگرێکی سەرەکیە لە پیادەکردنی ئەو بەرنامەیەی ئێران لەناوچەی نفوزی خۆی، یەکیەتیش وەک هاوپەیمانێکی ئێران، بێشک لەئەگەری ئەنجامدانیدا، چرای سەوزی بۆ هەڵدەکا.\nئەم هاوکێشەیە وای کردوە هێزەکانی ناوچەکە، لەسەر بنەمای بەرژەوەندی خۆیان، بە دوو بەرە دابەش بکرێن، تورکیا و پارتی، بە ڕێکەوتن لەگەڵ حکومەتەکەی مستەفا کازمی لەلایەک، ئێران، لەڕێگای گروپە چەکدارەکانی حەشدی شەعبی و پەکەکە لەلایەکی ترەوە.\nڕەوت: ئایندەی ئەم کێشمەکێشانە بەرەو کوێ هەنگاو دەنێت؟ خەڵکی ناوچەکە و عێراق چۆن دەتوانن نەبنە بەشێک لەم پۆلبەندییانە و نەبنە کەرەستەی جەنگی و ئامرازی سەرکوتکارییەکان؟\nعەبدوڵا سالح: دەربارەی ئاییندەی ئەو کێشانە، پێویستە بڵێم بە دروستبوونی ئەم دووبەرەیە لە شەنگال، ئەگەری خوڵقاندنی کارەساتێکی نوێی بۆ دانیشتوانەکەی دەخاتە ئاراوە، وەک چۆن ئەمڕۆ ناوچەکە کراوە بە مەیدانی تەراتێنی سیاسی، دوور نیە ئاواش بکرێتە مەیدانی ڕوبەڕوبونەوەی سەربازی، کۆمەڵێک هێزی کۆنەپەرست کە لە هەردووک بەرەکەدا ڕیزیان بەستوە، بەلایانەوە ئاساییە دووبارە و چەند بارە تراژیدیا بخوڵقێنن کە باجەکەی تەنیا و تەنیا دەکەوێتە سەر شانی دانیشتوانی ناوچەکە، هەربۆیە پەردە هەڵماڵین لەڕووی ئەم سیاسەتە کۆنەپەرستانە دژی ئینسانیەی هەردووک بەرە و وەستانەوە بەڕویدا و هەوڵدان بۆ پوچەڵکردنەوەی، ئەرکی دەستبەجێی جەماوەری زەحمەتکێش و ستەمدیدەی ناوچەکەیە، نابێ ڕێگا بدرێ کارەساتی شەنگال دووبارە بێتەوە، ئەرکی هەموو لایەنە چەپ و کۆمۆنیستەکان و مرۆڤ دۆست و ئازادیخوازانە دژی ئەو پلانە کۆنەپەرستانەیە هاوشانی جەماوەری زەحمەتکێشی ناوچەکە بوەستنەوە دەنگی ناڕەزایەتیان بەرز بکەنەوە و بڵێن: هێزی سەربازی هەموو ئەولایەنانە دەبێ دەست بەجێ شەنگال چۆڵ کەن، تەنیا مافی دانیشتوانەکەیەتی ئارامی و ئاسایشی ناوچەکە دابین بکەن و بەڕێوەی بەرن، هەر ئەوانن کە دەبێ بڕیار لەسەر چارەنوسی خۆیان و ناوچەکەیان بدەن.\nالسابق: مەسەلەی ژنان، ئازادی و سۆشیالیزم\nالتالي: لە یادی (کۆمۆنەی پاریس)دا\nنادر عەبدولحەمید بەراوردێک سەرهەڵدانی سەرمایەداری و پوکانەوەی پەیوەندیە کۆمەڵایەتیەکانی دەرەبەگایەتی وەک پڕۆسەیەکی هێواش و ئارام ...\nHey Buddy!, I found this information for you: "شەنگال لەناو بەرداشی کێشمەکێشێکی جیۆ-سیاسیدا". Here is the website link: https://www.albadeel-alsheoi.org/ar/?p=4860. Thank you


دێگەلەنزەیشن لە سیاسەتی ئیدارەدانی هەرێمی كوردستاندا | دەزگاى زارى کرمانجى\nنیار محی الدین حمدامین,\nدێگەلەنزەیشن لە سیاسەتی ئیدارەدانی هەرێمی كوردستاندا\nنیار محی الدین حمدامین\nمامۆستای زانكۆی سۆران\nقوتابی دكتۆرا لە پەیوەندییە نێودەوڵەتییەكان\nهەرێمی كوردستانی عیراق بریتییە لەو هەرێمەی كە دەكەوێتە نێو سنوری دەوڵەتی عیراقەوە كه دوابەدوای شەڕی یەكەمی جیهان دروست بوو، بەپلەی یەكەم هەرێمێكی مرۆییە سەرەڕای ئەوەی نیشتیمان یان خاكی كوردانە و زۆربەی هەرە زۆری دانیشتوانی كوردن، بەڵام لەرووی فرەنەتەوەیی و فرەئاینییەوە لەهەرێمەكانی دیكەی عیراق جیایە. ئەو پارچەیەی كوردستان كە لە ئەدەبیاتی كوردیدا بە باشووری كوردستان و لەڕووی دەستوری و یاساوە بە (هەرێـمی كوردستان) ناوی دێت، وەكو هەرێمێكی فیدرالی لە دوای سالی 2005 لە دەستوری نوێی عێراق دانی پێدانراوە.\nمێژووی دوو ئیدارەی یان سێ ئیدارەی...هتد لە كوردستانی گەورە بەگشتی و لە هەرێمی كوردستان بەتایبەتی هەر لە سەردەمی میرنشینەكانەوە تاكو ئێستا بوونی هەبووه سەڕەرای هۆكارە دەرەكییەكان بەرژەوەندیە سیاسی و ئابوورییە ناوەخۆییەكان بە كۆلەكەی دروست بوونی ئەو ئیدارەیە دادەنرێن، لە ئەنجامدا چەندین سنوری دەستكرد لە نێو ئەو هەرێمە دروست بووه. بەمەش شارەدێی دێگەلە لە قەزای كۆیە بە كۆتا خالی سنوری دوو ئیدارەی پێناسە بكرێت . پرسیاری سەرەكی ئەوەیە دێگەلەنزیشن چیە و لە چیەوە سەرچاوەی گرتووه؟ كاریگەریە نێگەتیفیەكانی لە سەر ئایندەی هەرێمی كوردستان چین؟\nدێگەلە نزەیشن چەمكێكە دەكرێت لە زاراوەی بەڵكانیزەیشن سەرچاوە بگرێت، كە لە رووی جوگرافیای سیاسیەوە بە واتای دابەشكردن و پارچەپارچەكردنی ناوچە و ولاتە گەورەكان دێت بۆ چەندین ناوچە و وڵاتی بچوكتر، كە لە سەدەی بیستدا پاش رووخانی ئیمپراتۆریەتی عوسمانی لە نیمچە دورگەی بەڵقان هاتەكایەوە. دەكرێێت ئەم چەمكە بۆ ئەو كات لە دووبارە دارشتنەوەی نەخشەی سیاسی گونجاوبێت، بەڵام دەتوانین بڵێین چەمكی دێگەلەنزەیشن بۆ هەرێمی كوردستان پاش كۆتایی هاتنی شەری براكوژی لە نێو جوگرافیای سیاسی ئەو هەرێمە بە بێ خواست و ویستی ئەكادیمیستەكان و رۆژنامەنووسان و پیاوانی ئاینی و تەنانەت سیاسیەكانیشەوە بووە ئەمری واقع. بەمەش هەرێمی كوردستان لە سیاسەتی دوو ئیدارەیدا بچوكرایەوە، هەردوو زۆنی سەوز و زەرد لە دوو سیاسەت و ئایدۆلۆژیای جیاواز لە ئیدارەدانی ئەو هەرێمە رەنگیدایەوه. لە راستیدا ناوەرۆكی ئەو چەمكە بۆ نێو سنوری هەرێمی كوردستان جگە لە جیاكاری و هێنانەوەی دووبەرەكی و هەڵگرتنی رق و كینە هیچی تر هەڵناگرێت.\nلێكەوتەكانی دێگەلە نزەیشن:\nلەگەڵ ئەوەی هەرێمی كوردستان لە رووی دەستوری و یاساییەوە وەك هەرێمێكی فیدراڵی لە دەستوری عێراقدا چەسپاوە بەڵام تاكو ئێستا ئەو چەمكە لە سیاسەتی ئیدارەدان بوونی هەیە بەمەش دەكرێت لە چەند روێكەوە تیشك بخەینە سەر لێكەوتەكانی:\n1- لە رووی سیاسیەوە: ئەم چەمكه كاریگەریەكی نێگەتیفی كردۆتە سەر دروستكردنی پەیوەندییە سیاسییەكانی حوكومەتی هەرێمی كوردستان لەگەڵ جیهانی دەرەوەدا ئەوەی هەیە پەیوەندیەكان لە سەر بنەمای كەسایەتیە سیاسیەكان دروست بووە. لە ئاستی ناوەخۆشدا، دروست بوونی بێ متمانەی لە نێوان پارتە سیاسییەكان و كەسایەتیە سیاسیەكان لە ئیدارەدانی ئەو هەرێمەدا بە ئاشكرا هەستی پێ دەكرێت.\n2- لە رووی كۆمەلایەتیەوە: بە هۆی ئەم چەمكەوە عشیرەتگەریی و ناوچەگەریەتی و شارچیەتی رۆژ لە دوای رۆژ تۆختر بوویتەوە، بەمەش لێكترازانی پێكهاتەی نەتەوەی دەبێتە ئەگەرێك بۆ ئەو هەرێمە.\n3- لە رووی ئابووریەوە: بە درێژایی بیست ساڵدا تاكو ئێستا سیاسەتی ئابووری هەرێمی كوردستان جێگیر نەبووە و نەتوانراوە سیاسەت و ستراتیژیەك لە ناوەخۆ فراهە بكرێت و گەندەڵی ئابووری پێ بنبڕبكرێت.\n4- لە رووی ئیداریەوە: سەڕەرای گەندەڵی ئابووری، گەندەڵی ئیداریش لە بەرێوەبردنی دام و دەزگاكان بە ئاشكرا هەستی پێكراوە.\n5- لە رووی ئەمنیەوە: لەگەڵ ئەوەی هەرێمی كوردستان لە چاو ناوچەكانی تری عێراقدا لە رووی ئەمنیەوە باشترە، بەڵام دابەشبوونی هێزە ئەمنیەكان بە سەر دوو ئایۆلۆژیای جیاواز مەترسی لە سەر ئایندەی ئەمنیەتی هەرێمی كوردستان دروست دەكات.\nئەمانە و چەندین لێكەوتی تر دەكرێت هەرەشەیەكی زۆر مەترسیداربن لە سەر پێشكەو‌تنی هەرێمی كوردستان تەنانەت پرسە نەتەوەیەكانیشمان لە چارەنووسێكی رەشبیندا خوێندنەوەیان بۆ بكرێت.\nلە كۆتاییدا دەكرێت بڵێین:\n1- ئەركی پەرلەمانی كوردستانە كار بكات لە سەر یەكخستنەوە و رێكخستنەوەی بازگەكان و نەهێشتنی زۆری هەموو ئەو بازگانەی كە كەوتۆنەتە نێو سنوری هەرێمی كوردستانەوە، چونكە لە راستیدا هەر بازگەیەك ئاماژەیەكە بۆ سنورێكی دەستكردی ئەو ناوچەیە.\n2- ئەركی پەرلەمان و دام و دەزگایەكانه بەتایبەت وەزارەتی ناوەخۆ و وەزارەتی پێشمەرگە لە هەرگرتنی چەكی بێ مۆلەت كە ئەمەش بە پێی یاسا و سزایەكی تووند دەكرێت كاری لە سەر بكرێت.\n3- گرنگی رۆشنبیری سیاسی و كۆمەلایەتی بە ئامانجی هێنانەكایەیی سەقامگیری سیاسی و كۆمەلایەتی. دەكرێت ئەركی ناوەندە ئەكادیمییەكان و رێكخراوەكانی كۆمەڵگەی مەدەنی و دەزگایەكانی راگەیاندن بێت.\n4- ئەركی هەر تاكێكە رێز لە یاسا و رێساكانی حوكومەتی هەرێمی كوردستان بگرێت و ئاژاوە دروست كردن و هێنانەوەی دووبەرەكی و قۆرخكردن و خۆ سەپاندن لە كەلتور و هزی خۆیان بسرنەوە. چونمە لە راستیدا دەمرێت كابینەی نۆیەمی حوكومەتی هەرێمی كوردستان هیوایەك بێت بۆ ئایندەیەكی پرشنگدار، چونكە وەك تێبینی دەكرێت ئیرادەیەكی بەهێز بۆ رووبەرووبوونەوەی گەندەڵی و یه ئەركی هەر تاكێكە رێز لە یاسا و رێساكانی حوكومەتی هەرێمی كوردستان بگرێت و ئاژاوە دروست كردن و هێنانەوەی دووبەرەكی و قۆرخكردن و خۆ سەپاندن لە كەلتور و هزی خۆیان بسرنەوە. چونكە لە راستیدا دەكرێت كابینەی نۆیەمی حوكومەتی هەرێمی كوردستان هیوایەك بێت بۆ ئایندەیەكی پرشنگدار، چونكە وەك تێبینی دەكرێت ئیرادەیەكی بەهێز بۆ رووبەرووبوونەوەی گەندەڵی و یەكخستنەوەی دام و دەزگایەكان هەیە. یەكسانی و دادپەروەری دروشمی سەرەكیە لە سیاسەتی ئەم كابینەیە.\n- زیاتر ئاشنابوون بە چەمكی بەڵكانزەیشن بڕوانە: د. شالاو عبدالخالق: دەۆلەت و نەتەوە. لە بڵاوكراوەكانی خانەی هزری كوردستان، ژمارە (1) ساڵی 2017، لاپەرە 99.


ژیلوان حەمەد بۆیەکەمجار بەفەرمی بانگهێشتی هەڵبژاردەی عێراق کرا – یاریگا سپۆرت\nHome/هه‌واڵه‌كان/گرنگ/ژیلوان حەمەد بۆیەکەمجار بەفەرمی بانگهێشتی هەڵبژاردەی عێراق کرا\nیاریگا سپۆرت 2019/09/21\nژیلوان حەمەد بۆیەکەمجار بانگهێشتی هەڵبژاردەی عێراق دەکرێت و مانگی داهاتوو بۆیەکەمجار درێسی هەڵبژاردەی شێرەکانی رافیدەین دەپۆشێت.\nیانەی گۆریکای کڕواتی کە ئێستا ژیلوان یاریی بۆ دەکات، لە هەژماری فەرمی خۆی رایگەیاندووە ژیلوان حەمەد بۆ دوو یاریی داهاتووی هەڵبژاردەی عێراق لە پاڵاوتنەکانی جامی ئاسیای 2023 و مۆندیالی 2022 بانگهێشت کراوە و ئەو کوردستارە لەلایەن سریکۆ کاتانیچی راهێنەری هەڵبژاردەکە دەستنیشانکراوە.\nرۆژی 10ی مانگی داهاتوو عێراق میوانداریی هۆنگ کۆنگ دەکات و رۆژی 15ی هەمان مانگیش هەڵبژاردەکە دەبێتە میوانی کەمبۆدیا و ژیلوان بۆ هەردوو یاریی بانگهێشتکراوە، کە پێشتر یاریی بۆ یانەکانی مالمۆی سویدی و هۆفینهایمی ئەڵمانی و ستاندەر لیێجی بەلجیکی کردووە و ئێستا لە خولی کڕواتی یاریی دەکات و لەم وەرزە لە سێ یاریی گۆڵێکی کردووە.\nJiloan Hamad dobio je poziv reprezentacije Iraka koja igra dvije kvalifikacijske utakmice za Svjetsko prvenstvo 2022….\nGepostet von HNK Gorica am Samstag, 21. September 2019


مەرجەکانی سەلامەتی لەنێو بازاڕی سلێمانی جێبەجێ دەکرێت\n2018-12-03 [01:23 AM]\nبۆ رێگریکردن لە رووداوی نەخوازراو ئاگرکەوتنەوە لە سلێمانی گرفت و کەموکرتییەکانی سیستمی کارەبا وبەرگری شارستانی چارەسەردەکرێت و قائیمقامی شارەکەش دەڵێت، پێویستە لەماوەیەکی کەمدا خاوەنی دوکان و بازاڕەکان بە جێبەجێکردنی مەرج و رێنماییەکانی سەلامەتی پابەند بن.\nله راگه‌یه‌نراوێكدا كه وێنه‌یه‌كی بۆ ئاژانسی هه‌واڵی زارگرۆس نێردراوه، تێیدا هاتووه، ئەمڕۆ دووشەممە ئاوات محەمەد قائیمقامی سلێمانی بەمەبەستی جێبەجێکردنی مەرجەکانی سەلامەتی لە بازاڕ و مۆڵ و شوێنە گشتیەکان لەگەڵ لایەنە پەیوەندیدارەکاندا کۆبووەوە , لە کۆنگرەیەکی رۆژنامەوانیشدا ئاوات محەمەد قائیمقامی سلێمانی ووتی : سیستمی کارەبا و بەرگری شارستانی و بەگشتی رێوشوێنەکانی سەلامەتی لە دوکان و بازاڕەکان بەتایبەت " دوکانەکانی نێو بازاڕی سلێمانی" لە ئاستێکی پێویستدا نیەو بڕیاری چارەسەرکردنیان دراوە.\nقائیمقامی سلێمانی ئاماژەی بۆ ئەوەشکرد بۆ رێگریکردن لە رووداوی نەخوازراو بەتایبەت رووداوی ئاگرکەوتنەوە پێویستە خاوەنی دوکانەکان پابەند بن بە مەرجەکانی سەلامەتی و لیژنە پەیوەندیدارەکانیش بەدواداچون بۆ جێبەجێ کردنیان دەکەن.\nباسی لەوەشکرد، ئەوەی پەیوەست بێت بە حکومەتی خۆجێی سلێمانی لە بازاڕەکان ھاوکاری خاوەنی دوکانەکان دەکرێن بۆ ئەوەی لە زووترین کاتدا گرفتەکانی سیستمی کارەبا و بەرگری شارستانی چارەسەربکەن , ئاماژەی بۆ ئەوەشکرد ماوەی چەند رۆژێک مۆڵەت دەدرێتە خاوەنی ئەو شوێنانەو پێویستە پەلە بکەن لە چارەسەرکردنی گرفتەکانیان بەتایبەت راکێشانی وایەری کارەبا کە ھیچ مەرجێکی سەلامەتی تێدا نیە.\nقائیمقامی سلێمانی راشیگەیاند، لیژنەی سەلامەتی سەر بەلیژنەھاوبەشەکانی قائیمقامیەتی سلێمانی بەدواداچون بۆ ھەموو گرفتەکان دەکات و خاوەنی دوکانەکان لە کەموکورتی و سەرپێچیەکانیان ئاگاداردەکاتەوە و پابەندیان دەکات بە جێبەجێکردنی مەرج و رێوشوێنەکانی سەلامەتی, رێگری کردنە لە رووداوی ئاگرکەوتنەوە و کارەساتی نەخوازراو.\nسەرۆکی داواکاری گشتی سلێمانیش پاڵپشتی خۆی بۆ ھەنگاوەکانی قائیمقامیەتی سلێمانی دەربڕی و رایگەیاند بە یاسا سزای بۆ ئەو کەسانە داناوە کە پابەندی مەرج و رێنماییەکانی سەلامەتی نابن , بەڕێوەبەری دابەشکردنی کارەبای سلێمانیش رایگەیاند لە ھەوڵی تەواودان بۆ چارەسەرکردنی گرفتەکان و داواشی لە دووکانداران و کاسبکاران کرد پابەندی مەرج و رێوشوێنەکانی سەلامەتی بن.\nئەم هەواڵە 4381جار خوێندراوەتەوە


رۆژی پێنج شەممە ٢٥ی پووشپەڕی ١٣٩٤ی هەتاوی، خەڵکی بۆکان خۆپێشاندانێکی هێمنانەیان دژ بە توندوتیژی سەبارەت بە ژنان لەو شارە وەڕێخست. ئەو ئەو خۆپیشاندانە کاردانەوە بە ڕووداوی ئەسیدپێداکردن\nبە چەند ژن لەو شارە بوو کە لەلایەن چالاکانی مەدەنیی بۆکان و بۆ مەحکومکردنی ئەو ڕووداوە رێکخرابوو.\nشەوی ٢٣ی پووشپەڕ، کەس یان کەسانێکی گومانلێکراو کە شوناس و مەبەستیان هێشتا ڕوون نییە، لە کردەوەیەکی قێزەون‌و نامرۆڤانە دا، تێزاب و ئەسیدیان بە سەر ٤ کەس لە ژنانی ئەم شارە دا پڕژاند. لە ناو ئەو خانمانەش دا کە کەوتبوونە بەر ئەم هێرشە نائینسانیە، بنەماڵەی چالاکانی سیاسیش دەبیندران. ئەوەش توڕەیی و ناڕەزایەتیی زیاتری خەڵکی بۆکان و سەرانسەری کوردستانی لێ کەوتەوە. چالاکانی شار بۆ پێشگرتن لەقاودانی ئەم کردەوە دزێوە، هەر زوو رایانگەیاند کە بێدەنگ نابن.\nئەگەرچی کاربەدەستانی کۆماری ئیسلامیی ئێران بە هەڕەشە، شانۆسازی، بڵاوکردنەوەی درۆ و بڵاوەکردنی هێزە ئەمنیەتی و چەکدارەکان بە ناو شار دا، هەوڵیان دا خەڵک لە دەربڕینی هەر جۆرە ناڕەزایەتییەک دڵسارد بکەنەوەو بترسێنن، بەڵام وەک پێشتر راگەیەندرابوو، کاتژمێر ٧:٣٠ی ئێوارەی رۆژی ٢٥ی پووشپەڕ، ژنانی نارازی و پیاوانی یەکسانیخواز و دژ بە زەبروزەنگ، لە بلواری کوردستان، ئەو جێیەی کە پێشتر کردەوەی قێزەونی ئەسید پڕژاندنی لێ ئەنجام درابوو، کۆبوونەوە و بە هەڵگرتنی پلاکارد و دانی دروشمی “نا بۆ توند و تیژی دژ بە ژنان”، نەفرەت و بێزاریی خۆیان لەو کارە نامرۆڤانەیە دەربڕی.\nهێزە سەرکوتکەرەکانی کۆماری ئیسلامی کە زەندەقیان لە هەر جۆرە بزوتنەوەیەکی مەدەنیی خەڵکی کوردستان چووە، پێشوەخت ئاگاداری وەڕێخستنی خۆپێشاندان لە لایەن خەڵکەوە بوون و ئامادەی بەرەنگاری بوون. بۆیەش زۆر زوو هەڵیانکوتایە سەر خۆپێشاندەران و وەک پیشەی هەمیشەییان، بە بەکارهێنانی زەبر و زەنگ، دەستیان بە سەرکوتی خۆپێشاندان و خۆپێشاندەران کرد. لەم نێوەدا ژمارەیەک لە کوڕان و کچانی ئەم شارە دەستبەسەر کران.\nخۆپێشاندانی هێمنانەی رۆژی ٢٥ی پووشپەڕی بۆکان، دەربڕینی نارەزایەتی بوو سەبارەت بە دیاردەی دزێو و نوێباوی ئازاری ژنانی کوردستان و سوتاندنی جەستە و تێکدانی روخسار و جوانی‌یان لە رێی پڕژاندن و پێداکردنی تێزاب و ئەسید. دیاردەیەک کە بە داخەوە دەمێک ساڵە لە شارەکانی ناوەندی ئێران دا سەری هەڵداوەو بە خۆشیەوە تا ئێستا بە کوردستان و بە فەرهەنگی ئەم نەتەوەیە نامۆ و دەگمەن بووەو خەڵک بە دیاری دوژمنی دڵ چڵکنی دەزانن. دایکان و باوکان، خوشکان و برایان و سەرجەم چالاکانی مەدەنیی شاری بۆکان بەو خۆپێشاندانە، زەنگی مەترسیی هاتن و پەرەگرتنی ئەم دیاردە دزێو و قێزەونە بۆ کوردستانیان بە گوێی هەموان گەیاند.\nبەڵام ئەم خۆپێشاندانەش وەک هەموو خۆپێشاندان و نارەزایەتیەکانی لەم شێوەیەی شارەکانی کوردستان لە ماوەی مانگ و ساڵەکانی رابردوو دا، تەنیا دەربڕینی نارەزایەتی لە حاند دوا کردەوەیەکی قێزەونی دەزگا و کەسانی سەر بە کۆماری ئیسلامی نەبوو. لەو کاتەوە کە کۆماری ئیسلامی دەستی بە سەر کوردستان دا گرتووە و بۆ سەپاندنی خۆی لە هیچ جۆرە سیاسەتێکی نامرۆڤانە تەنەخی ناکا، ئەم رووداوانە بۆ خەڵکی کوردستان قۆستنەوەی دەرفەتن بۆ جۆشدانەوەی خەباتی نەتەواویەتی و نوێکردنەوەی رق و بێزاریی خۆیان لە کۆماری ئیسلامی ئێران و سیاسەتی دژ بە کوردی ئەم رێژیمە. ئەگەرچی کاربەدەستانی کۆماری ئیسلامی پێشوەخت هەموو رێگاکانیان بۆ پاشگەزکردنەوەی خەڵک لەم خۆپێشاندانە بەکار هێنا، بەڵام خەڵک ئەم کردەوە قێزەونە لە چاوی کاربەدەستانی ئەم رێژیمە و لە سیاسەتی ئەم رێژیمە دژ بە کورد و، دژ بە ژن و، دژ بە ژنانی کورد دا دەبینن. دیاردەی ئەسید پڕژاندن وەک دیاردە دزێوەکانی دیکەی لە شوێن بڵاوکردنەوە و پەرەپێدانی مواد مخدر، دیاریەکی چەپەڵی ئەم رێژیمە و سیاسەتە نگریسەکانی لە کوردستانە بە مەبەستی بڵاوکردنەوەی نائەمنی لە کۆمەڵگای کوردستان و بنکۆڵ کردنی فەرهەنگ و کۆمەڵگای دەوڵەمەندی کورد.\nخۆپێشاندەرانی شاری بۆکان بۆیە نەڕژابوونە سەر شەقام تا داوایەک لە کاربەدەستانی کۆماری ئیسلامی بکەن، بەڵکو راست دژ بەم رێژیمە ناره‌زایه‌تییان ده‌ربڕی. ئەوان زۆر باش دەزانن کە دەزگای بە ناو قەزایی و دادوەریی کۆماری ئیسلامی چەندە لە گەڵ خەڵکی کورد ناڕاستە. ئەوان ئەزموونی پەروەندەی فەریناز خوسرەوانی لە مەهابادیان لە بیر نەچووە کە بێ ئەوەی بە هیچ ئاکامێک بگا، بۆ قوتارکردنی مۆرە بەدناوەکانی رێژیم، چەند رۆژ لەوەپێش رایانگەیاند کە دۆسیەکە داخراوە!! خەڵکی بۆکان بە پشتبەستن بەم ئەزموونە و دەیان ئەزموونی لەو جۆرە لە کوردستان، باش دەیانزانی کە هەر کات پێی کەسێکی سەر بەو رێژیمە لە تاوانێکی وەها گڵاو دا گلابێ، ئەوە زۆر بە ئاسانی دۆسیەکە کۆتایی پێ دێ و پەروەندەکه بێ لێکۆڵینەوە، دادەخرێ. هەر بۆیەش لەم دەرفەتە بۆ دەربڕینی بێزاری لەم رێژیمە و بۆ جۆشدانەوەی خەبات کەلکیان وەرگرت. ئەوان وێڕای داکۆکیان لە مافی یەکسان و بەرابەری ژنان لە گەڵ پیاوان لە کۆمەڵگا دا، وێڕای دەربڕینی دژایەتی بۆ توندوتیژی دژ بە ژنان، لە خۆپێشاندان بۆ نیشاندانی هەستی نەتەوایەتیی خۆیان کەڵکیان وەرگرت. پلاکارد و دروشمەکانی دەستی خۆپێشاندەران بە زمان و رێنووسی پاراوی کوردی نایان بە توندوتیژی دژ بە ژنان دەگوتەوە، نارەزایەتی‌یان لە نائەمنیی کۆمەڵگا لە سایەی ئەم رێژیمە و سیاسەتەکانی دەردەبڕی و نەفرەتیان بۆ داعش و هەڵسوکەوتی داعشیانە لە هەر بەرگ و شکڵێک دا دەنارد. لە کاتێک دا ئەم خەڵکە مافی خوێندن بە زمانی کوردی وەک زمانی دایکی خۆیان لە لایەن دەسەڵاتی تارانەوە لێ زەوت کراوەو قوتابخانە بە زمانی خۆیان لێ حەرام کراوە.


خولی پلە یەکی ئیسپانیا - سێڤییا vs ڤالێنسیا - Soccer - Yariga - Results, fixtures, tables and statistics\nڕیاڵ سۆسیداد vs. دێپۆرتیڤۆ ئالاڤێس ڤالێنسیا vs. ڕیاڵ بێتیس سێڵتا ڤیگۆ vs. لاس پاڵماس گیرۆنا vs. دێپۆرتیڤۆ لا کۆرونا ئێیبار vs. ڕیاڵ مەدرید سێڤییا vs. ڤالێنسیا گێتافی vs. لێڤانتی مالەگا vs. بارسێلۆنا ئێسپانیۆل vs. ڕیاڵ سۆسیداد ئاتلەتیکۆ مەدرید vs. سێڵتا ڤیگۆ\nسێڤییا vs ڤالێنسیا 0-2\n25' رۆدریگۆ (G) (دروستکرا لە لایەن: ج. کۆندۆگبیا)\n68' رۆدریگۆ (G) (دروستکرا لە لایەن: ج. کۆندۆگبیا)\n'67 بۆ Carlos Soler\n'84 بۆ Toni Lato\n'77 بۆ Ferrán Torres\n'71 بۆ و.بن یەدیر\n'81 بۆ Sandro Ramírez\n'63 بۆ نۆلیتۆ\n'67 بۆ S. Zaza\n'71 بۆ پابلۆ سارابیا\n'77 بۆ ج. کۆندۆگبیا\n'81 بۆ لویس موریێل\n'84 بۆ José Gayá\n18 سێرجیۆ ئێسکودێرۆ 35'\n20 لویس موریێل 40'\n25 G. Mercado 40'\n16 ج. کۆندۆگبیا 60'\n19 رۆدریگۆ 25' 68'\n24 ئی. گارای 87'\n9 و.بن یەدیر بۆ پابلۆ سارابیا 71'\n11 J. Correa بۆ نۆلیتۆ 63' 82'\n23 Sandro Ramírez بۆ لویس موریێل 81'\n15 Toni Lato بۆ José Gayá 84'\n18 Carlos Soler بۆ S. Zaza 67'\n20 Ferrán Torres بۆ ج. کۆندۆگبیا 77'\n21/02/19 UEL ڤالێنسیا 18 : 55 سەڵتیک زانیاری زیاتر لەسەر ئەم یارییە


شانديگ سورى له‌وه‌ر وازكردن ده‌روازه‌يگ سه‌ردان عراق ئه‌كا - شـه‌فـه‌ق نيـوز\nشانديگ سورى له‌وه‌ر وازكردن ده‌روازه‌يگ سه‌ردان عراق ئه‌كا\nشه‌فه‌ق نيوز/ وه‌زاره‌ت خارجيه‌ى عراقى، جه‌خت له‌وه كرد شانديگ سوورى له ماوه‌ى چه‌ن رووژيگ تر ئاينده سه‌ردان عراق ئه‌كا له‌وه‌ر تاووتويكردن ئاماده‌كاريه‌يل ئه‌را وازكردن ده‌روازه‌ى ئه‌لبوكه‌مال مه‌رزێ له‌ناونى هه‌ردوگ ده‌وڵه‌ت.\nئه‌حمه‌د مه‌حجوب قسه‌كه‌ر وه‌ناو خارجيه‌ى عراقى وت: شانديگ ته‌كنيكى سوورى وه سه‌رۆكايه‌تى ده‌سميه‌تده‌ر وه‌ليد موعه‌لم وه‌زير خارجيه‌ى سووريا دانيشتنيگ ته‌كنيكى ئه‌نجام ئه‌ياد له‌وه‌ر ئاماده‌كاريه‌يل و ئاسانه‌وكردن مه‌سه‌له‌ى وازكردن ده‌روازه‌گه.\nمه‌حجوب يه‌يش ده‌رخست ك شانديگ عراقى وه سه‌رۆكايه‌تى ئبراهيم جه‌عفه‌رى له‌وه‌خت سه‌ردانه‌گه‌ى له هه‌فته‌ى گوزه‌يشت ئه‌را ديمه‌شق گه‌شبينى به‌غدا ده‌رخستگه له وه‌رانوه‌ر مه‌سه‌له‌ى وازكردن ئه‌و ده‌روازه له‌ناونى هه‌ردوگ پاريزگاى دێره‌زۆر سوورى و ئه‌نبار عراقى.


:: PM:10:35:07/08/2020 \nگرژی و ناكۆكی و گرتن و كوشتن له ناوچه‌كانی ده‌وروبه‌ری دێرزوور له نێوان هێزه‌كانی سووریای دیموكرات و هۆزه‌كانی عه‌ره‌بی ده‌ستی پێكردووه، سه‌ركرده‌یه‌كی هه‌سه‌ده‌یش ئه‌مه به پلانی ده‌ستی ده‌ره‌كی ناو ده‌بات، كه ده‌یانه‌وێ به‌یه‌كه‌وه ژیانی هه‌مووان له ناوچه‌كه بشێوێنن و گرژی و ئاڵۆزی له ناوچه‌كه دروست بكه‌ن.\nله ڕۆژانی رابردوو چه‌كدارانی نه‌ناس به ماتۆڕسكیله‌وه له شاری هه‌جین ته‌قه‌یان له "شه‌عبان محه‌مه‌د ئه‌لزاید" فه‌رمانده‌وی فه‌وجی ئه‌لبوكه‌مالی سه‌ر به هێزه‌كانی هه‌سه‌ده كرد و كۆتایییان به ژیانی هێنا، له به‌رانبه‌ر ئه‌و كاره‌یش دا، هێزی زۆری هه‌سه‌ده ڕه‌وانه‌ی ناوچه‌كه كران و ده‌ست به هه‌ڵمه‌تی گه‌ڕان و پشكنین بۆ دۆزینه‌وه‌ی تاوانباران كرا، به‌وهۆیه‌وه له شاره‌دێی حه‌وایج و شحیل 10 كه‌س گیراون، كه به ئه‌نجامده‌ری تاوانی كوشتنی فه‌رمانده‌ی فه‌وجه‌كه‌ی هه‌سه‌ده داده‌نرێن.\nله به‌رانبه‌ر ئه‌و هه‌ڵمه‌ته‌ی هه‌سه‌ده و گرتنی ئه‌و 10 كه‌سه، هۆزه‌كان ده‌ستیان به گردبوونه‌وه و ناڕه‌زایی كرد و باره‌گه‌كانی هه‌سه‌ده‌یان له ناوچه‌كه سووتاند، هاوكات هه‌ڵمه‌تی كوشتن و ڕفاندنی شێخ و سه‌رۆك هۆزه‌كانی عه‌ره‌بی له ناوچه‌كه ده‌ستی پێكردووه.\nئه‌حمه‌د ئه‌بو خه‌وله فه‌رمانده‌ی ئه‌نجوومه‌نی سه‌ربازی دێرزووری سه‌ر به هێزه‌كانی سووریای دیموكرات له‌وباره‌وه دووپاتی كرده‌وه، ئه‌و دۆخه‌ی له ده‌وروبه‌ری دێرزوور دروست بووه، ده‌ستی ناوخۆ و ده‌ره‌كی له پشته‌وه‌یه و ده‌یانه‌وێ هانی ئه‌ندامانی هۆزه‌كان بده‌ن تا دژی هێزه‌كانی سووریای دیموكرات بوه‌ستنه‌وه و فیتنه و ئاشووب له نێوان پێكهاته نه‌ته‌وه‌یی و ئاینییه جیاوازه‌كانی ناوچه‌كه دروست بكه‌ن.\nهه‌واڵگری دیمه‌شق شانه‌ی كوشتنیان پێكهێناوه و سه‌رۆك هۆزه‌كان ده‌كوژن و تاوانه‌كه‌ی ده‌خه‌نه ئه‌ستۆی هه‌سه‌ده‌وه\nهێزه‌كانی هه‌سه‌ده بۆ دۆزینه‌وه‌ی تاوانبارانی كوشتن و ڕفاندنی سه‌رۆك هۆزه‌كانی عه‌ره‌بیش ده‌ستیان به هه‌ڵمه‌ت كرد و توانیویانه كه‌سێك بگرن كه له ددانپێدانانه‌كانی دووپاتی له‌وه كردووه‌ته‌وه، كه له‌لایه‌ن هه‌واڵگری ڕژێمی به‌عسه‌وه ڕاسپێردراون تا ئاشووب و جه‌نگ له ناوچه‌كه له نێوان هۆزه‌كان و هه‌سه‌ده دروست بكه‌ن.\nئه‌و تاوانباره دووپاتی له‌وه كردووه‌ته‌وه، كه هه‌واڵگری دیمه‌شق شانه‌ی كوشتن و ڕفاندنی له ناوچه‌كه پێكهێناوه و ئامانجیه‌تی شێخ و كه‌سایه‌تییه دیاره‌كانی ناوچه‌كه كۆتایی پێ بهێنێت و هێزه‌كانی هه‌سه‌ده‌یش تۆمه‌تبار بكرێ، به‌مشێوه‌یه شه‌ڕ و ناكۆكی له نێوان هۆزه‌كان و هه‌سه‌ده ده‌ست پێ ده‌كات، كه ئه‌مه‌یش به ته‌واوی له به‌رژه‌وه‌ندی دیمه‌شقدایه.\nئه‌مه‌یش له كاتێكدایه كه له كۆتایی مانگی ڕابردوو ته‌مووز/یۆلیۆ هێزه‌كانی هه‌سه‌ده توانیان ده‌ست به‌سه‌ر چه‌ندان بڵاوكراوه بگرن كه له ناوچه‌ی شه‌دادی هه‌وڵی بڵاوكردنه‌وه‌ی ده‌درا و داوای پێكهێنانی هێزی "موقاوه‌مه‌ی عه‌ره‌بی" ده‌كات دژ به هێزه‌كانی هه‌سه‌ده. له ئه‌نجامی به دواداچوونه‌كانیش ده‌ركه‌وتووه، كه هاندان و بڵاوكردنه‌وه‌ی ئه‌و بڵاوكراوانه له‌و ناوچانه به فه‌رمانی ڕاسته‌وخۆی هه‌واڵگری ڕژێمی به‌عس بووه.\nیه‌كێكی تر له گرفته‌كان ده‌ركردنی یاسایه‌كه له‌لایه‌ن خۆسه‌ری دیموكرات به ناوی "یاسای خاوه‌ن موڵكی ئاماده‌نه‌بوو" كه تێیدا هه‌موو هاووڵاتییه‌كی سووری كه خاوه‌نی موڵكی گوێزراوه و نه‌گوێزراوه‌یه له سووریا و ماوه‌ی ساڵێك له موڵه‌كه‌انی نه‌پێچێته‌وه، ئه‌وا له‌لایه‌ن ئه‌نجوومه‌نی به‌ڕێوه‌به‌ری ناوچه‌كه، موڵك و ماڵی ده‌خرێته خزمه‌تی گشتییه‌وه و له ده‌روازه‌ی خزمه‌تگوزاری گه‌شه‌پێدانی كۆمه‌ڵایه‌تی ئه‌و موڵكانه ده‌درێنه خه‌ڵكی تر تا تێیدا بژین و كاری له‌سه‌ر بكه‌ن، ئه‌مه‌یش ناڕه‌زایی به‌شێكی زۆری خه‌ڵكی ناوچه‌كه‌ی لێ كه‌وتووه‌ته‌وه.\nبه گوێره‌ی یاساكه ماف به لیژنه‌ی خزمه‌تگوزاری گه‌شه‌پێدانی كۆمه‌ڵایه‌تی دراوه، كه وه‌به‌رهێنان له‌سه‌ر موڵكه‌كه بكات، یان به‌كرێی بدات، یاخود نۆژه‌نی بكاته‌وه و بۆ پرۆژه‌ی جیا جیا سوودی لێ وه‌ربگیرێ، له‌لایه‌ن خه‌ڵكی خودی شاره‌كه‌وه.\nیاسای خاوه‌نداری موڵكی كه‌سانی ئاماده‌نه‌بوو له سووریایش نیگه‌رانی له نێوان خه‌ڵك و هه‌سه‌ده دروست كردووه\nله یاساكه هاتووه، كه كه‌سی ئاماده‌نه‌بوو مافی خاوه‌نداری موڵكه‌كانی له ده‌ست ده‌دا، ئه‌گه‌ر هاتوو كه‌سی نزیك و یه‌كه‌می له شاره‌كه بوونی نه‌بێ و ماوه‌ی ساڵێك له سووریا دوور كه‌وتبێته‌وه، به‌ڵام ئه‌و ده‌ستبه‌سه‌ردا گرتنه به‌شێوه‌یه‌كی كاتییه و دوای هاتنه‌وه‌ی ته‌نیا به ڕه‌زامه‌ندی خۆسه‌ری دیموكرات و به مامه‌ڵه‌كردن ده‌توانێ موڵك و ماڵه‌كه‌ی وه‌ربگرێته‌وه و سوودی لێ وه‌ربگرێت.\nفه‌رید سه‌عوود چالاكێكی كوردی نیشته‌جێی قامیشلی له‌وباره‌وه گوتی، ئه‌مه ناكرێ ناوی بنرێ یاسا، به‌ڵكو بڕیاره و له‌لایه‌ن خۆسه‌ری دیموكرات و هه‌سه‌ده ده‌خرێته بواری جێبه‌جێكردنه‌وه، چونكه یاسا ناتوانێ موڵكی كه‌س مامه‌ڵه پێوه بكات، به‌ڵكوو ئه‌و بڕیاره بۆ به‌رژه‌وه‌ندی خه‌ڵكه.\nزیاتر گوتی، خۆسه‌ری دیموكرات به‌و بڕیاره ماف به‌خۆی ده‌دا كه مامه‌ڵه به‌شێوه‌یه‌كی كاتی به موڵكی ئه‌و كه‌سانه بكات، كه ڕوویان له وڵاتانی تر كردووه و تێیدا نیشته‌جێن، ئه‌مه چاوه‌ڕوان ده‌كرێ گرفتی زۆر به دوای خۆیدا بهێنێت، خه‌ڵكی به ته‌واوی ڕه‌تی بكه‌نه‌وه و ناڕه‌زایه‌تیی ده‌رببڕن.


ئەپڵ وەشانی iOS 13.2.2 ـی بە چارەسەرکردنی کێشەی کەمبوونەوەی ڕامەوە بۆ سەرجەم بەکارهێنەران بەردەستکرد – کەی ئای تی ئێن\nچۆنییەتی زیادکردنی iCloud Drive بۆ سەر دۆک و دێسکتۆپی ماک\nئای ئۆ ئێس 7, تشرینی دووه‌م 2019\nچەند ڕۆژێکی کەم دەبێت کە ئەپڵ وەشانی iOS 13.2 ـی بەردەست کردبوو، بەڵام لێشاوی ڕەخنەی بەکارهێنەران وای لە ئەپڵ کرد کە بە زوویی کار لەسەر چارەسەرکردنی کێشەی کەمکردنەوەی ڕێژەی بیرگەی ڕام بکات و وەشانێکی نوێ بەردەست بکات.\nکەمێک بەر لە ئێستا، ئەپڵ وەشانی iOS 13.2.2 ـی بۆ سەرجەم بەکارهێنەرانی ئایفۆن و ئایپۆدەکان بەردەستکرد، قەبارەی 118 مێگابایتە بۆ iPhone X و بۆ ئایفۆنە نوێ و کۆنەکانی دیکە قەبارەی زیاتر و کەمترە. هەروەها وەشانی iPadOS 13.2.2 ـیشی بۆ بەکارهێنەرانی ئایپادەکان بەردەستکرد. گرنگترین گۆڕانکاری وەشانی نوێی iOS 13.2.2 بریتییە لە چارەسەرکردنی کێشەی کەمکردنەوەی ڕێژەی بیرگەی ڕام، کە وای لە ئەپەکان دەکرد بە زوویی زانیارییە کاتییەکان لە دەست بدەن لە دوای گەڕاندنەوە بۆ سەریان بە مەبەستی بەکارهێنان.\nئەگەر دەتەوێت بزانیت کە وەشانی iOS 13.2.1 لەو نێوانەدا چی لێ بەسەرهات، لە ڕاستیدا هەفتەی ڕابردوو بە تەنها بۆ بڵندگۆی HomePod بەردەستکرا، بەو هۆیەی وەشانی iOS 13.2 لە ئامێرەکە ببوە هۆکاری لەکارخستنی هەندێک تایبەتمەندی.\nگرنگترین گۆڕانکارییەکانی وەشانی نوێی iOS 13.2.2:\nچارەسەرکردنی کێشەی داخستنەوەی ئەپەکان لە ماوەیەکی کەمدا لە پاشبەند (کێشەی بیرگەی ڕام).\nچارەسەرکردنی کێشەیەک کە دەبووە هۆی لەکارخستنی نیشانەی پەیوەندی لە دوای تەلەفۆن کردن.\nچارەسەرکردنی کێشەی دەرنەکەوتنی Mobile Data لە هەندێک کاتدا.\nچارەسەرکردنی کێشەی وەڵامدانەوەی S/MIME ـە بە کۆد کراوەکان لە کاتی ئاڵوگۆڕکردنیاندا.\nچارەسەرکردنی هەندێک کەلێنی ئاسایشی وێبگەڕی Safari.\nچارەسەرکردنی کێشەی پچڕپچر بوونی بارگاویکردنەوە لە ڕێگەی ئامێرەکانی YubiKey ـەوە.\nوەشانی تاقیکاری iOS 13.3 لەم هەفتەیەدا بەردەستکرا، هەر بۆیە چاوەڕوان دەکرێت وەشانی iOS 13.3 ببێتە وەشانی گشتی داهاتووی iOS.\nتاگەکان Apple ئایپاد ئایپۆد ئایفۆن ئەپڵ iOS 13 iOS 13.2 iOS 13.2.2 iPadOS 13 iPadOS 13.2.2


"راوچییانی هەنگ" لەڕێگەی شوێنكەوتنی هەنگەكانەوە دەستیان بە هەنگوینی سروشتیی دەگات\nلە پارێزگای بینگۆل ئەو هەنگانەی كە پورەكان جێدەهێڵن و لەنێو قەدی درەختەكان و نێوان تاشەبەردەكاندا لانەی نوێ بۆ خۆیان دروست دەكەن، هەنگوینەكەیان لەلایەن "راوچییانی هەنگوین"ەوە دەردەهێنرێت دوای ئەوەی كە لە قەراغی ئاوەكانەوە شوێنیان دەكەون تا دەگەن بە لانەكانیان.\n"راوچییانی هەنگوین" لە گوندی ئوچگول سەربە قەزای گەنج له سنووری پارێزگای بینگۆل و ئاوایی گوزەلجە سەربە گوندی كالەدیب لە قەزای خانی لە سنووری پارێزگای دیاربەكر، لەگەڵ فێنك بوونی كەشوهەوادا، دەست بە راوی هەنگوین دەكەن.\n"راوچییانی هەنگ" لە دەورووبەری چەمەكاندا خۆیان بۆ هەنگەكان دەنێنەوە و دەست بە چاودێرییكردنیان دەكەن، سەرەتا ئەو درەخت و تاشە بەردانە دەست نیشان دەكەن كە هەنگەكان لانەیان تیادا كردووە. راوچییان دواتر ئەو لانانە دەست نیشان دەكەن، كاتێك كە وەرزی بڕینی هەنگوین دێت، دەچنە ناوچەكە و ئەو هەنگوینەی كە هەنگەكان بەرهەمیان هێناوە، كۆدەكەنەوە.\nكاتی كۆكردنەوەی هەنگوینەكە، بۆ ئەوەی كە هەنگەكان پێوەیان نەدەن، راوچییەكان دەمی لانەی هەنگەكان بە گەڵا دەگرن و دواتر بە هەستیاریی و بێ ئەوەی زیان بە شانەكان و هەنگەكان بگەیەنن، دارەكە دادەتاشن و هەنگوینەكە دەردەهێنن، هەنگەكانیش دەكەنە نێو پورەكان و دەیانبەن.\n"راوچی هەنگوین"، مەهمەت یەلەچ كە لە ئاوایی گوزەلجە دەژی بۆ ئاژانسی ئەنادۆڵ، باسی لەوه كرد كە لەڕێگەی كاركردن لە پرۆژەكانی بیناسازییدا هەوڵ دەدات بژێویی خێزانەكەی دەستەبەر بكات و لەو كاتانەشیدا كە دەستی بەتاڵە، هەوڵ دەدات لەڕێگەی "راوكردنی هەنگوین"ەوە، خولیاكانی بەدی بهێنێت.\nمەهمەت یەلەچ باسی لەوە كرد بەتایبەت لە مانگی رەمەزاندا كە كارناكەن لە دارستانەكاندا دەگەڕێن و بەدوای هەنگەكاندا دەچن بۆ ئەوەی بگەنە لانەكانیان و هەندێك جار ئەم كارانە چەندین هەفتە دەخایەنێت و گوتی: "ئەم كارە قورسه، بەڵام پڕچێژە و لەم وەرزەدا كە كەشوهەوا فێنكە، بێ ئەوەی زیان بە هەنگەكان و دارستانەكانمان بگەیەنین، درەختەكان دەتاشین، هەنگوینەكەمان دەردەهێنین و هەنگەكان كۆدەكەینەوە. بەوشێوەیەش دەیانبەین و لە پورەكانیان دەنێین. بەر لەوەی دەست بە هەڵكۆڵینی دارەكە بكەین، دەروازەی لانەكە دادەخەین، بۆ ئەوەیش كە هەنگەكان هێرش نەهێنن و هێمن ببنەوە، كەمێك دووكەڵ دەكەین بەنێو لانەكەدا. كە هەنگەكان ئارام بوونەوە، هەنگوینەكە دەردەهێنین. هەندێك جار هەنگەكان پێوەمان نادەن و ئارامن، بەڵام هەندێك جاری دیكە چەندیش رێكار بگرینەبەر، دیسان هەر پێوەمان دەدەن. ئەگەرچی قورسە، بەڵام جوانترین و شیرینترین راوە لە جیهاندا".\nمەهمەت یەلەچ باسی لەوەیش كرد تا ئێستا بە لایەنی زۆرەوە ٢٠ كیلۆگرام هەنگوینی لەو درەختانە دەرهێناوە كە دەستنیشانی كردوون و هەندێك جاریش درەختەكان هەنگوینیان تیادا نییە.\nتیشكی خستەسەر ئەوەیش كە یەك كیلۆگرامی هەنگوینەكە كە دوای هەوڵ و ماندووبوونێكی زۆر دەریدەهێنن، بە 500 لیرە (نزیكەی 70 دۆلار) دەفرۆشن.\n"راوچی هەنگوین"، لوتفو كاراباجاك كە دانیشتووی گوندی ئوچگول سەربە قەزای گەنج-ە، ئاماژەی بەوە كرد كە ماوەی 10 ساڵە بەدوای هەنگوینی كێوییدا دەگەڕێت.\nلوتفو كاراباجاك باسی لەوە كرد ئەو هەنگوینەی ئەوان دەیدۆزنەوە سروشتی و بێ فێڵە و كڕیاریشی بەر لە دۆزینەوەی هەنگوینەكە ئامادەیە.\nكاراباجاك ئاماژەی بەوە كرد هەر لە بەهارەوە دەست بە گەڕان بەدوای لانەی ئەو هەنگانە دەكەن كە پورەكان جێدەهێڵن و گوتی: "هەنگی قاچاخ دێنە سەر ئاوەكان بۆ ئاو خواردنەوە. ئێمەش بەشوێن هەنگەكاندا دەچین. هەندێك جار زوو لانەكانیان دەدۆزینەوە و هەندێك جاریش چەندین رۆژی پێدەچێت".\nلای خۆیەوە ڤەیسی كەلەش، باسی لەوه كرد لەڕێگەی ئەو كارەی دەیكەن، ئەو درەختانەی كە رزیون پاك دەكەنەوە و ژیان بە بەری دارستانەكەدا دەكەنەوە و رێگە لە لەناوچوونی هەنگەكان دەگرن لەڕێگەی ئەوەی كه دەیانخەنەوە نێو پورەكان.


كوردستان و ئه‌گه‌ره ترسناكه‌كان - هاوپەیمانیی نیشتیمانى\nلە لایەن هاوپەیمانى 2018/12/20\nشتێكی ئاشكرایه، كه سیسته‌می نوێی دنیا شكستی هێناوه‌و به كۆتا هاتوه‌و زیاتر له دو ساڵیشه به‌شێوه‌یه‌كی كرداری ئه‌مەریكا هه‌ژمونی جیهانی خۆی له ده‌ست داوه، به‌ڵام كشانه‌وه‌ی ئه‌مەریكا به‌وشێوه كت و پڕه، ره‌نگ بێت شكستێك بێت، كه ته‌نیا به كشانه‌وه‌ی هێزه‌كانه‌وه نه‌وه‌ستێت و به‌ره‌و ناوه‌وه‌ی ئه‌مەریكاش هه‌ڵكشێت، واته ساڵی (2019)، به گوێره‌ی ئه‌مەریكاییه‌كان وه‌ك قۆناغی روخانی شكستی سۆڤیه‌تیه‌كان ده‌بێت له قۆناغی به كۆتا هاتنی شه‌ڕی سارد!\nئه‌مەریكا له‌روی داراییه‌وه له قه‌یرانه، به ملیاران دۆلار ته‌نیا قه‌رزاری وڵاتی چینه، ده‌رباره‌ی زۆر له مه‌سه‌له جیهانیه‌كان له پاشه‌كشه‌دایه، له كاتێكدا پێشتر وه‌كو هێزێكی گه‌ردونی ره‌فتاری ده‌كرد، بۆ نمونه له ساڵی (2017) له یه‌كێك له‌مه‌سه‌له جیهانیه گرنگه‌كان، كه رێكکه‌وتنامه‌ی پاریس بو بۆ دۆخی كه‌ش و هه‌وای جیهانی كشایه‌وه!.\nله سوریا هاوپه‌یمانیه‌تێكی سێلایه‌نه‌ی هه‌رێمی له نێوان روسیا و ئێران و توركیا به شێوه‌یه‌كی ناواخنی دروست بوه، ئه‌وروپا، به تایبه‌تیش ئه‌ڵمانیا، كارده‌كات پردێك له‌نێوان ئه‌ورپاو ئاسیا دروست بكات، واته به شێوه‌یه‌ك له شێوه‌كان كار له‌سه‌ر سه‌ركه‌وتنی پڕۆژه‌ی ئۆراسیا ده‌كات، كه روسیا پێشه‌نگایه‌تی ده‌كات!، له پێناو تۆڵه كردنه‌وه له ئه‌مەریكیه‌كان، كه هۆكاری سه‌ره‌كی بون بۆ ئه‌وه‌ی ئه‌وان هه‌ردو جه‌نگی یه‌كه‌م و دوه‌می جیهانی بدۆڕێنن، بۆ ئه‌م مه‌به‌سته‌ش په‌یوه‌ندیه‌كانیان له‌گه‌ڵ روسیاو چین زۆر به‌ره‌و پێش بردوه. كه‌واته ئه‌مەریكا له دۆخێكدایه شایه‌نی ئیره‌یی پێ بردن نییه.\nتوركیا به ده‌ست له پشتدانی ئێران و روسیا ده‌یه‌وێت په‌لاماری رۆژئاوای كوردستان بدات، پێم وا نیه ئه‌مەریكا ئاما ده‌بێت له پێناو مه‌سه‌له‌یه‌كی ته‌كتیكی، كه شه‌ڕی داعش و به‌كارهێنانی كورده، بچێته ناوشه‌ڕێكه‌وه، كه ره‌نگ بێت ببێته سه‌ره‌تای جه‌نگێكی جیهانی گه‌وره، بۆیه مه‌سه‌له‌ی كشانه‌وه له رۆژئاوا ده‌وروژێنێت بۆ ئه‌وه‌ی رای گشتی جیهانی له‌و هێرشه دور بكاته‌وه، كه توركیا به یارمه‌تی هاوپه‌یمانه‌كانی له باشوری كوردستان ره‌نگ بێت ئه‌نجامی بدات، بۆیه گریمانه‌ی رێككه‌وتنێك له نێوان توركیاو ئه‌مەریكا له ئارادایه، بۆ ئه‌وه‌ی چوارچێوه‌ی شه‌ڕه‌كه هێنده فراوان نه‌بێت و مه‌ترسی جه‌نگێكی جیهانی لێ نه‌كه‌وێته‌وه، شه‌ڕه‌كه بكه‌نه شه‌ڕی كوردی – كوردی، توركیا له شكری رۆژی ئه‌نه‌كه‌سه، كه پارتی دیموكراتی كوردستان پاڵپشتیان ده‌كات، بكاته قه‌ڵغانی خۆی و شه‌ڕه‌كه‌ی پێ بكات، بۆیه یه‌كێك له ئه‌گه‌ره ترسناكه‌كانی ئه‌و دۆخه شه‌ڕێكی كوردی كوردیه، بۆ ئه‌وه‌ی سۆزی رای گشتی جیهانی به‌رامبه‌ر مه‌سه‌له‌ی كورد سفر بكرێت و شه‌ڕه‌كه وه‌ك شه‌ڕێكی ناوخۆ سه‌یری بكرێت، به‌مه‌ش له لایه‌ك توركیا به ئامانجه‌كانی خۆی ده‌گات، له لایه‌كی تر ئه‌مەریكاش خۆی له تێوه‌گلان له شه‌ڕێكی وا گه‌وره دورده‌خاته‌وه!؟\nهاوپەیمانی بەرەو کوێ ؟


ڕۆشنبیرانی دونیای ئێمه! – Standard Kurd\nڕۆشنبیرانی دونیای ئێمه!\nلەلایەن ستاندار Posted on ئاب 31, 2017 1434 جار بینراوە 0 سەرنج\nگڕفتی كۆمه‌ڵگای ئێمه‌ی كورد ئه‌وه‌بووه كه به درێژای ده‌یان ساڵ و بگره زیاتریش ، ئه‌و كه‌سانه‌ی كه پێیان وتراوه ڕۆشنبیر تێكه‌ڵ به‌كاری سیاسی بوون و نه‌یان توانیووه له ده‌ره‌وه‌ی كایه‌ی سیاسی شوناسێكی سه‌ربه‌خۆ بۆ خۆیان بنیات بنێن ، ئه‌و كه‌سه ڕۆشنبیرانه له جیاتی ئه‌وه‌ی ڕه‌خنه بگڕن له كه‌م و كورتیه‌كانی كۆمه‌ڵگا و كاروباری سیاسی بوونه به‌شێكی كاریگه‌ر له بڵاوكردنه‌وه‌ی ئایدۆلۆژیای سیاسی و حیزبه سیاسیه‌كان …. ڕۆشنبیرانمان له جیاتی ئه‌وه‌ی ڕه‌خنه‌بگرن له كۆمه‌ڵگا بوونه به‌شێك له گوتاری سیاسی . ئه‌وكه‌سانه بێ ئه‌وه‌ی هه‌ست پێبكه‌ن بۆ دژایه‌تی كردنی نه‌یارانی حیزب به‌كارهێنراون ، زۆر ده‌گمه‌نن ئه‌و كه‌سه ڕۆشنبیرانه له‌ناو ئێمه‌ی كوردا سه‌ربه‌خۆ و بێ لایانه بنووسن به‌ڵكو هه‌موویان بوونه ڕۆشنبیری سیاسی و له‌ناو ڕۆشنبیرانی سیاسیش دا ده‌بنه‌وه به چه‌ند به‌شێك ، هه‌ندێكیان بوونه ڕۆشنبیری نه‌ته‌وه‌یی و وه به‌شێكی تر بوونه ڕۆشنبیری چه‌پگه‌ڕایی و به‌شه‌كه‌ی تریش بوونه ڕۆشنبیری ئاینی … به‌ڵام درووست ئه‌وه‌یه به‌وانه بووترێت (كادیرانی حیزب) ؟؟\nئه‌وه‌ی كه گرنگه ڕۆشنبیرانی ئێمه بیان كردبایه دابڕانی كۆمه‌ڵگا بوو له ڕابردوو بۆ ئه‌وه‌ی جارێكی تر كۆمه‌ڵگایان وێنه كردبایه‌وه به‌ڵام وه‌كو ووتمان ئه‌م كادیرانه ڕۆشنبیرانه‌ی حیزبی وه‌ك (كه‌سێكی ئایدۆلۆژیست چی) به‌رده‌وام وێنه‌ی ڕابردوومان بۆ ده‌كێشنه‌وه‌و ته‌واوی تاكه‌كان له كۆمه‌ڵگادا له قالبی ئایدۆلۆژیان دا ، هه‌رئه‌مه‌ش كارێكی وای كردووه كه پێكه‌وه ژیان و ته‌بایی له هه‌رێمی كوردستان له نێوان لایه‌نه‌كان و هێزه‌كان سه‌خت و قورس بێت ، تاكێك كه هیچ مه‌عریفه و زانستی له‌سه‌ر كه‌له‌پوری سیاسی و پێكه‌وه ژیان نه‌بێت زۆر هه‌ڵه‌یه به ئایدۆلۆژیای بكه‌ی چونكه ئه‌وكات هیچ بیرورایه‌كی لای په‌سندنیه به ده‌ربێت له ئایدۆلۆژیای حیزبه‌كه‌ی یان گروپه‌كه‌ی به‌مه‌ش فێری كلتوری سڕینه‌وه ده‌بێت !\nمه‌رجی ڕۆشنبیر نوسینی كتێب و نامیلكه نیه بۆ نموونه ده‌یان هه‌زار بگره به ملیۆنه‌ها كتێب و نامیلكه هه‌یه كه له‌لایه‌ن قه‌ڵه‌م به‌ده‌سته‌كان نووسراون به‌ڵام ژماره‌ی ئه‌وانه‌ی له ڕێگه‌ی نووسینه‌كانیان كاریگه‌ری گه‌وره‌یان هه‌بووه له‌سه‌ر گۆرینی واقیعی كۆمه‌ڵگاكه‌یان به تایبه‌تی وه مرۆڤایه‌تی به گشتی به په‌نجه‌ی ده‌ست ده‌ژمێردرێن …\nله ئه‌وروپا هه‌زاران په‌رتوك و نامیلكه نوسران به‌ڵام ته‌نها چه‌ند كه‌سێك ناویان هه‌یه كه وه‌ك ڕۆشنبیر و نوسه‌ر بونیاتی كۆمه‌ڵگایان داڕشته‌وه ، واته ژماره‌ی نوسه‌ران به ئه‌ندازه‌ی ئه‌ستێره‌كانی ئاسمانه به‌ڵام له‌ناویان دا ژماره‌ی كه‌سی ڕۆشنبیر و نوسه‌ری كاریگه‌ر به چه‌ند سه‌ده‌یه‌ك به ئه‌ندازه‌ی ژماره‌ی هه‌ساره‌كانه (كوكب) نموونه‌ش بۆ ڕۆشنبیره كاریگه‌ره‌كان وه‌ك (ڤۆڵتێر و ڕۆسۆ و مۆنتیسكیۆ ، چه‌ند دانه‌ێكی تر) كه ئه‌مانه بوونه داینه‌مۆی شۆرشی فه‌ره‌نسا و به كامڵ گه‌یاندنی ڕۆشنگه‌ری ئه‌وروپا ..\nهه‌روه‌ها ئه‌گه‌ر بڵێن ڕۆشنبیر ئه‌و كه‌سانه‌ن كه نوسین و ووتاره‌كانیان كاریگه‌ریان له‌سه‌ر بیر و فیكری خه‌ڵك هه‌یه ئه‌وا ده‌كه‌وینه هه‌ڵه‌وه چونكه زۆر ووته‌و ووتاری نه‌ته‌وه‌یی و ئاینی و مه‌زهه‌بی و ڕه‌گه‌زی هه‌بوون كه نه‌ك بوونه مایه‌ی درووست بوونی لافاوی خوێن له كۆمه‌ڵگای مرۆڤایه‌تی دا به‌ڵكو بوونه گۆڕه‌پانی كوشتارگه‌ی كیانله‌به‌رانیش . ووتار و ووته‌كانی وه‌زیری ڕاگه‌یاندنی هیتله‌ر (گۆبڵز) زۆر كه‌ریگه‌ریان هه‌بوو له‌سه‌ر جوڵاندنی هه‌ست و سۆزی ئه‌ڵمانه‌كان ، یان ووتار و هاندانی پیاوانی كه‌نیسه وه‌ك ووتاره‌كه‌ی پاپا ( ئوربانی دووه‌م ) ساڵی 1095 له فه‌ره‌نسا پێشكه‌شی كرد و  داوای له ئه‌وروپا كرد له پێناو گه‌ڕاندنه‌وه‌ی (قدس) هێرش بكه‌ن بۆ ڕۆژهه‌ڵات به‌ڵام ناكرێت ئه‌وانه‌ی ناومان هێنان و و هاوشێوه‌ی ئه‌وان له‌به‌ر ئه‌وه‌ی كاریگه‌ریان هه‌بووه له‌سه‌ر خه‌ڵك به ڕۆشنبیر له قه‌ڵه‌م بدرێن ؟؟\nبڵاوکراوەی نوێتربومەلەرزەکەی ناوگۆڕان!


سێ هەزار ئێزیدی بێسەروشوێنن\nنووسینگەی رزگاركردنی رفێندراوانی ئێزیدی لەهەرێم:\nدوای شەش ساڵ كاركردن نووسینگەی رزگاركردنی رفێندراوانی ئێزیدی ئەوە ئاشكرادەكات كەزیاتر لە سێ هەزار ئێزدی بێسەروشوێنن و دەشڵێت:» دوو هەزاریان هێشتا لەژێر دەستی داعشدان».\nخەیری بۆزانی، سەرپەرشتیاری دۆسیەی رزگاركردنی رفێندراوانی ئێزیدی لەلێدوانێكدا بەهاوڵاتى وت:» لەماوەی حەوت ساڵی رابردوو لەكۆی شەش هەزار و (417) رفێنراوی ئێزیدی تائێستا سێ هەزار و (445) كەس رزگاركراون و زیاتر لەدوو هەزار كەسی دیكە هێشتا لەژێر دەستی داعشدان».\nهەروەها ئاماژەی بەوەشكرد، بەردەوام دەبن لە رزگاركردنی رفێنراوان تاهەموویان رزگاردەكەن و هەموو داتاو زانیارییەكان بەشێوەیەكی وردو زانستی دۆكیۆمێنت دەكەن.\nدەربارەی گواستنەوەی نوسینگەی رزگاركردنی رفێندراوانی ئێزیدی لەدهۆكەوە بۆ هەولێر، بۆزانی هێمای بۆ ئەوەكرد كەبڕیارەكە لەلایەن نێچیرڤان بارزانی سەرۆكی هەرێمەوە دراوە.\nسەرپەرشتیاری دۆسیەی رزگاركردنی رفێندراوانی ئێزیدی، وتیشی:»وتمان سەرەتا لەدهۆك بێت، چونكە سەرەتای پرۆسەی رزگاركردنی رفێنراوان بوو، رۆژانە ژمارەیەكی زۆر لەكەسوكاری قوربانیان سەردانی نووسینگەیان دەكرد، بەڵام ئێستا خەڵكێكی زۆر كەم سەردان دەكەن «.\nسەرپەرشتیاری دۆسیەی رزگاركردنی رفێندراوانی ئێزیدی، ئەوە دووپاتدەكاتەوە سەرۆكی حكومەتی هەرێم زۆر پشتگیرییان دەكات لەڕووی ماددی و مەعنەوییەوە.\nدوای دەركردنی یاسای رزگاربووانی دەستی داعش لەپەرلەمانی عێراق بەڕێوەبەرایەتی گشتی تایبەت بەكاروباری رفێنراوان لەبەغدا دامەزراوەو نوسینگەیەك لەشەنگال یان لەموسڵ دەكرێتەوەو ئەوەی بەیەكێكی دیكە لەهۆكارەكانی گواستنەوەیان دادەنێت.


زایینی: ١٢-١٢-٢٠١٣ - هەتاوی: ١٣٩٢/٠٩/٢١ - ١٤:٢٨ تاران قه‌باره‌ی فۆنت:\nکوردستان میدیا: لە دیداری دوو شاندی حیزبی دێموکراتی کوردستانی ئێران و حکوومەتی هەرێمی کوردستاندا، دوایین ئاڵوگۆڕەکانی ناوچە و کوردستان و ئێران هاتنە بەرباس.\nبەپێی راپۆرتی کوردستان میدیا، شاندێکی حیزبی دێموکراتی کوردستانی ئێران سەرپەرستیی ''مستەفا هیجری'' سکرتێری گشتیی حیزب، رۆژی سێشەممە رێکەوتی ٢٠ی سەرماوەزی ١٣٩٢ی هەتاوی، سەردانی حکوومەتی هەرێمی کوردستان لە شاری هەولێر کرد و لەلایەن شاندێکی حکوومەتەوە بە سەرپەرستیی ''عیماد ئەحمەد'' جێگری سەرۆکی حکوومەتی هەرێمی کوردستانەوە پێشوازیی لێ کرا.\nلەو هادیتنەدا مستەفا هیجری باسێکی لەسەر بارودۆخی ئێران بە گشتی و پاش هاتنە سەرکاری ''رۆحانی'' سەرکۆماری نوێی ئێران بەتایبەتی کرد و سەبارەت بە رێککەوتنی ژنێڤ، وتی: رێژیمی ئیسلامیی ئێران لە پێوەندی لەگەڵ پرسی ناوکی لە رووی ناچاری و خراپیی دۆخی ئەو رێژیمەوە، رێککەوتنی لەگەڵ وڵاتانی ٥ کۆی ١ پێکهێناوە، بەڵام بەپێچەوانەی سازانی رێژیم لەگەڵ دەرەوە، کردەوەکانی لەگەڵ خەڵکی ئێران و بەتایبەت نەتەوەکانی ئێران توندوتیژتر بووە و کەش و دۆخی ئەمنیەتی هەروا بەردەوامە و بگرە زیاتریش حاکم کراوە.\nسکرتێری گشتیی حیزب لەو دیدارەدا هێمای بە پەرەگرتنی زیاتری ئیعدامی زیندانییە سیاسییەکان بەگشتی و بەتایبەت زیندانییانی کورد و نەتەوە ستەم لێکراوەکانی ئێران و زیاتر بوونی دەسبەسەرکران لە کوردستاندا کرد.\nعیماد ئەحمەد لەو چاوپێکەوتنەدا لەسەر پێویستیی ئاشتی و پێکەوژیان، دوا و هیوای خواست کە پرسی کورد لە رێگای دیالۆگ و دانوستانەوە چارەسەر بکرێ.\nوێنە: ماڵپەڕی فەرمیی حکوومەتی هەرێمی کوردستان


نۆكیا به‌هێزترین مۆبایل ده‌خاته بازاڕه‌وه\nكۆمپانیای نۆكیای به‌ناوبانگ به‌نیازه له داهاتوویه‌كی نزیكدا یه‌كێك له نوێترین و باشترین جۆره‌كانی مۆبایل بخاته بازاڕه‌وه.\nهه‌واڵێك كه له ماڵپه‌ڕی "gadgets" دا بڵاو كراوه‌ته‌وه، باس له نوێترین به‌رهه‌می نۆكیا ده‌كات و ئاماژه‌ی پێ داوه، كۆمپانیای نۆكیا دوای ئه‌وه‌ی ماوه‌یه‌كی زۆره هیچ به‌رهه‌مێكی نه‌خستووه‌ته بازاڕه‌وه له نوێترین كاریدا و له كۆتاكانی مانگی تشرینی دووه‌م یه‌كێك له به‌هێزترین مۆبایله‌كانی به‌ناوی "Nokia 8.1" ه‌وه ده‌خاته بازاڕه‌وه.\nنۆكیا زیاتر له‌باره‌ی تایبه‌تمه‌ندییه‌كانی مۆبایله‌كه‌یه‌وه گوتی، ئه‌م مۆبایله شاشه‌یه‌كی 6.18 ی له‌سه‌ره به ڕوونی شاشه‌ی FULL HD، جگه له‌وه‌یش پرۆسێسه‌رێكی 1.8 گێگابایتی له‌سه‌ره له‌گه‌ڵ پاترییه‌كی 4000 میلی ئه‌مپێری ئه‌مه‌یش وایكردووه نرخه‌كه‌ی بگاته 300 دۆلاری ئه‌مه‌ریكی.


كاریگه‌رى و ده‌رهاویشته خراپه‌كانى ڕێبازى وه‌ههابی(بەشی سێیەم)\nهه‌روه‌ها ژماره‌یه‌كی زۆر له پێشه‌وایان و پیاوانی ئایینیی شیعه و رێبازی تر له وڵاتدا له‌كار خراون یان به‌ند كراون و چه‌ندین ساڵیان له به‌ندیخانه‌دا به‌سه‌ر بردوه و تا ئێستاش هه‌ندێكیان له به‌ندیخانه‌دا ژیان به‌سه‌ر ده‌به‌ن. له قوتابخانه و زانكۆكانیشدا رێبازی حه‌نبه‌لی - وه‌ههابی زاڵ كراوه و هه‌مو رێبازه فیقهی و عه‌قیده‌ییه‌كان قه‌ده‌غه كراون و هیچ بیروڕایه‌كی رێبازه‌كانی شافیعی و مالیكی و شیعی ناخرێنه رو. رێگه‌ش نادرێت به مامۆستایانی رێبازه‌كانی تر وانه‌ی خۆیان بڵێنه‌وه ئه‌گه‌ر به ته‌نهاییش بێت. زۆربه‌ی پیاوانی ئایینیی شیعه‌ی جه‌عفه‌ری له وڵاتانی تر خوێندویانه وه‌كو ئێران و عێراق و سوریا. جگه له‌وانه‌ش هه‌ر كتێبێك له‌گه‌ڵ رێبازی ره‌سمی (حه‌نبه‌لی - وه‌ههابی) دا نه‌گونجێت هاوردن و فرۆشتن و خوێندنه‌وه‌ی قه‌ده‌غه‌یه، به تایبه‌تی كتێب و نوسراوی شیعه و ئه‌هلی ته‌صه‌ووف و ئیباضيه‌كان، به‌ڵكو كاتێك ده‌گه‌نه سنوری سه‌عودیه ده‌ستیان به‌سه‌ردا ده‌گیرێت، ره‌نگه ئه‌و كه‌سه‌ش كه كتێبه‌كه هاورده ده‌كات یان ده‌فرۆشێت سزا بدرێت به غه‌رامه یان داركاری یان به‌ندكردن.. هاوڵاتییه‌كی شیعه‌ش به ناوی (زهراء الناصر) له‌ژێر باری ئازارداندا ساڵی (١٩٨٩) كوژرا له‌سه‌ر ئه‌وه‌ی كتێبێكی شیعیی پێ بو كاتێك گه‌یشته‌وه سنوری وڵات. هه‌روه‌كو كتێبخانه‌كانی سه‌عودیه هیچ كتێبێك یان نوسراوێكی شیعه یان مالیكیه‌كانیان تێدا نیه. له شاری (العوامية) یش گه‌لێك گه‌نجی شیعه گیراون له‌سه‌ر ئه‌وه‌ی كتێب و نوسراوی شیعییان له ماڵی خۆیاندا فرۆشتوه. له به‌رامبه‌ری ئه‌وه‌دا له سه‌رتاسه‌ری وڵاتدا كتێب و نوسراوی دژ به شیعه به شێوه‌یه‌كی یاسایی و ئازاد ده‌فرۆشرێن و بڵاو ده‌كرێنه‌وه، كه هه‌ندێكیان له‌سه‌ر ئه‌ركی حكومه‌ت چاپ ده‌كرێن و به خۆڕایی دابه‌ش ده‌كرێن!(٨)\nهه‌روه‌ها له سه‌عودیه كتێبی بڕیاردراو بۆ خوێندن به‌كه‌ڵك ده‌هێنرێت بۆ چه‌سپاندنی بیروباوه‌ڕی وه‌ههابی و دروستكردنی رق و ره‌تكردنه‌وه له به‌رامبه‌ر رێبازه‌كانی تر.. به شێوه‌یه‌ك هه‌ر له یه‌كه‌م قۆناغی سه‌ره‌تایی خوێندنه‌وه هه‌تا دوا قۆناغی زانكۆ په‌روه‌رده و فێركردنی ئایینی به شێوه‌یه‌كی تایبه‌تی ئاڕاسته ده‌كرێت و كتێبه ئایینی و مێژوییه‌كان هه‌مویان به پێی رێبازی ره‌سمی داده‌نرێن و بواری بیروڕای هیچ رێبازێكی تریان تێدا نیه. جگه له‌وه‌ی كتێبه‌كانی به‌رنامه‌ی خوێندن ده‌خرێنه گه‌ڕ بۆ بیروباوه‌ڕی یه‌كتاپه‌رستیی ده‌مارگیرانه‌ی وه‌ههابی و پۆلێنكردنی رێباز و بیروباوه‌ڕه‌كانی تر وه‌كو رێبازی گومڕاو و له‌ڕێده‌رچو و بیدعه‌چی. بۆ نمونه كتێبی (التوحيد) (سه‌رنجی ناونیشانه‌كه‌ی بده) بۆ پۆلی یه‌كه‌می ناوه‌ندی بۆ ساڵی خوێندنی (٢٠٠١ - ٢٠٠٢).. له‌م كتێبه‌دا به رونی ده‌مارگیریی وه‌ههابی ده‌بینرێت و خوێندكار هان ده‌دات بۆ كولتورێكی تێرۆریست: به پێی ئه‌م كتێبه فه‌یله‌سوفه‌كان دوژمنی پێغه‌مبه‌رانن و له‌به‌ر ئه‌وه‌ش خوێندنه‌وه‌ی فه‌لسه‌فه قه‌ده‌غه «حرام» ـه، كه ئه‌مه‌ش دژایه‌تیكردنی هه‌مو فیكرێكی روناكبیرانه‌یه، هه‌روه‌ها له‌م كتێبه‌دا هه‌ڵوێستێكی ده‌مارگیر به‌رامبه‌ر كۆمه‌ڵه ئیسلامیه‌كانی تر ده‌بینرێت، وه‌كو موعته‌زیله و ئه‌شعه‌ریه‌كان كه له وێناكردنی خوا و ئاكاره‌كانیدا جیاوازن له رێبازی وه‌ههابی، بۆیه ده‌ڵێت ئه‌م كۆمه‌ڵانه ره‌گ‌وڕیشه‌ی فره‌په‌رستییان هه‌یه.\nبه‌ڵكو له كتێبه‌كانی به‌رنامه‌ی خوێندندا به رونی مافه فیكریه‌كانی مرۆڤــ پێشێل ده‌كرێن، ئه‌وه‌ش به ده‌سته‌واژه‌ی هانده‌ر دژی كۆمه‌ڵه‌كانی تر و ناشیرینكردنی بیروباوه‌ڕه‌كانیان.. بۆ نمونه له كتێبی (التوحید) دا بۆ پۆلی دوه‌می ناوه‌ندی بۆ ساڵی خوێندنی (٢٠٠٣ - ٢٠٠٤)، پۆلێنكردنێكی ده‌مارگیرانه‌ی تێدایه بۆ كۆمه‌ڵه ئیسلامیه‌كانی تری وه‌كو موعته‌زیله و ئه‌شعه‌ریه‌كان وه‌كو كۆمه‌ڵه‌ی گومڕا و لاده‌ر «منحرِف»، و ناوی مه‌سیحیه‌كان ده‌بات وه‌كو كۆمه‌ڵێكی گومڕا و فره‌په‌رست به‌و پێیه كه عیسا ده‌په‌رستن. هه‌روه‌ها كتێبی (التوحید) بۆ پۆلی سێیه‌می ناوه‌ندی پێناسه‌یه‌ك بۆ فره‌په‌رستی «الشِّرْك» ده‌خاته رو به پێی رێبازی وه‌ههابی كه به پێی ئه‌و پێناسه‌یه پێكه‌وه‌ژیانی نێوان هاوڵاتیان ده‌بێته كارێكی ئه‌سته‌م و مه‌حاڵ، چونكه شوێنكه‌وته‌ی ئایین و رێبازه ئاینیه‌كانی تر به پێی ئه‌و پێناسه‌یه فره‌په‌رست و بتپه‌رستن و ئه‌وه‌ش واته مافی ژیانیان نیه(٩).\n٤. سه‌پاندنی وه‌ههابیه‌ت به‌سه‌ر موسوڵمانانی جیهاندا: وه‌ههابیه‌كان بیروباوه‌ڕ و رێباز و سیاسه‌تی خۆیان به‌سه‌ر هه‌مو موسڵمانانی جیهانیشدا ده‌سه‌پێنن، به تایبه‌تی له وه‌رزی حه‌جدا. ئه‌وانه‌ی شوێنه‌واره ئیسلامیه‌كان به‌سه‌ر ده‌كه‌نه‌وه له مه‌ككه و مه‌دینه‌دا یان حه‌ج ده‌كه‌ن هه‌میشه روبه‌ڕوی شێوازی ناشیرینی مامه‌ڵه‌ی وه‌ههابیه‌كان ده‌بنه‌وه ئه‌گه‌ر به پێی رێباز و بیروباوه‌ڕی ئه‌وان هه‌ڵس‌وكه‌وت نه‌كه‌ن. هه‌ر كه‌سێكیش له هه‌ر لایه‌كی جیهانه‌وه گه‌یشته ئه‌وێ پێش هه‌مو شتێك ده‌یپشكنن بۆ دۆزینه‌وه و ده‌ست به‌سه‌ردا گرتنی كتێبێك كه له‌گه‌ڵ رێبازی ئه‌واندا نه‌گونجێت! سوكایه‌تی پێ كردن و لێدان به قامچی و تۆمه‌تبار كردن به فره‌په‌رستی به‌شی هه‌ر كه‌سێكه كه بیه‌وێت به پێی رێباز و كولتوری خۆی په‌رستشی خۆی ئه‌نجام بدات. به‌ڵكو وای لێ هاتوه پۆلیسی فره‌په‌رستییان له شوێنه‌كاندا داناوه و سه‌رپێچی «مخالفة» ی فره‌په‌رستی «شِرْك» تۆمار ده‌كات! جگه له‌وه‌ی له رابردودا قافڵه‌ی حاجیان داب‌ونه‌ریتی خۆی هه‌بو كه هه‌ر ناوچه‌یه‌ك به كولتوری خۆی به‌شداریی تێدا ده‌كرد و كه‌ژاوه‌یه‌كیان پێك ده‌هێنا كه به پله‌ی یه‌كه‌م بۆ مه‌به‌ستی خۆپاراستن بو له ده‌ستدرێژیی چه‌ته‌ی بیابان، به‌ڵام وه‌ههابیه‌كان ئه‌وانه‌یان به بیدعه ژمارد و هه‌ڕه‌شه‌یان به بڕینی رێگای حه‌ج كرد له‌سه‌ر ئه‌و داب‌ونه‌ریته(١٠) .\nبه‌ڵام هه‌مو ئه‌مانه ئاسانن له چاو ئه‌و ره‌شه‌كوژی و قه‌سابخانه‌یه‌ی كه سه‌عودی - وه‌ههابیه‌كان له قافڵه‌ی حاجیاندا ئه‌نجامیان داوه.. مێژوی سه‌عودی - وه‌ههابی دو ره‌شه‌كوژیی له‌م جۆره‌ی بۆ خۆی تۆمار كردوه: یه‌كه‌میان: ره‌شه‌كوژیی حاجیانی یه‌مه‌نی: ساڵی (١٩٢١) قافڵه‌یه‌ك له حاجیانی یه‌مه‌ن كه نزیكه‌ی (١٢٠٠) كه‌س ده‌بون به‌ره‌و مه‌ككه ده‌ڕۆشتن، هێزێكی وه‌ههابییان پێ گه‌یشت، دوای ئه‌وه‌ی چه‌كداره وه‌ههابیه‌كان په‌یمانی ئاسایش و سه‌لامه‌تییان پێدان ماوه‌یه‌ك هاوته‌ریبی یه‌ك رۆشتن، به‌ڵام كاتێك گه‌یشتنه دۆڵی (تنومة) و چه‌كداره‌كان له به‌ری سه‌ره‌وه بون و حاجیه‌كانیش له خواره‌وه، كه‌وتنه به‌ر ده‌ستڕێژی چه‌كه‌كانیان، به شێوه‌یه‌ك ته‌نها دو كه‌سیان لێ ده‌رچو(١١).\nدوه‌م: ره‌شه‌كوژیی حاجیانی ئێرانی: ساڵی (١٩٨٦)، كاتێك حاجیانی ئێرانی به ده‌م هوتافی (نه شرقی و نه غربی) و (مرگ بر آمریكا) و (مرگ بر اسرائیل) به ریز ده‌ڕۆشتن، كه رێپێوانه‌كه ته‌واو بو و هه‌مویان به‌ره‌و حه‌ڕه‌م ده‌ڕۆیشتن هێزه‌كانی ئاسایشی سه‌عودی - وه‌ههابی ئابڵوقه‌یان دان و به رێژنه‌ی گوللـه دایان گرتنه‌وه به‌بێ ده‌ستپاراستن، سه‌ره‌نجام (٣٢٩) كه‌سیان لێ بوه قوربانی له ژن و پیاو، جگه له بریندار، جگه له حاجیانی وڵاتانی تریش(١٢) . ئاشكرایه كه پاڵنه‌ری ئه‌م دو ره‌شه‌كوژیه پاڵنه‌رێكی سیاسیه به پله‌ی یه‌ك، چونكه سه‌باره‌ت به یه‌مه‌نیه‌كان له‌و كاتانه‌دا سه‌عودیه‌كان كێشمه‌كێشی سنوریان له‌گه‌ڵ یه‌مه‌ندا هه‌بو و له‌سه‌ر چه‌ند ناوچه‌یه‌كی هاوسنور له كێشه‌دا بون، سه‌باره‌ت به ئێرانیه‌كانیش ئێرانی عه‌جه‌می - شیعی دوژمنی ته‌قلیدیی سه‌عودیه‌كانه و جگه له‌وه‌یش دوژمنی دۆسته‌كانیانه! جگه له‌وه‌ی به درێژایی مێژوی وه‌ههابی حه‌ج و رێگه‌ی حه‌ج به كه‌ڵك هێنراوه بۆ مه‌به‌ستی سیاسی و ئابوری، بۆ نمونه ساڵی (١٩٥٩) كاتی یه‌كبونی میسر و سوریا حاجیه‌كانی سوریایان گه‌ڕانده‌وه، هه‌روه‌كو به‌رگی كه‌عبه كه به درێژایی چه‌ندین سه‌ده له میسر دروست ده‌كرا ره‌ت كرایه‌وه، هه‌روه‌ها نه‌یانده‌هێشت خه‌ڵكی میسر حه‌ج بكه‌ن تا دراوی قورس نه‌ده‌ن: یان پاوندی ستێرلینی یان دۆلاری ئه‌مێریكایی(١٣.\n٥. دژایه‌تی‌کردنی زانستی نوێ: پێشه‌وا وه‌ههابیه‌كان وه‌كو هه‌ڵوێستێكی دژ به هه‌مو زانیاری و بیرێكی نوێ و روناك، دژایه‌تیی زانسته سروشتیه نوێیه‌كان ده‌كه‌ن و به قه‌ده‌غه و ناڕه‌وایان ده‌زانن! ئه‌مه‌ش چونكه ده‌زانن كه هۆشیاریی زانستیی نوێ زیانی هه‌یه بۆ بیروباوه‌ڕه لاواز و تاریكه‌كانیان. بۆ نمونه موفتیی گه‌وره‌ی پێشوی سه‌عودیه (الشيخ عبد العزيز ابن باز) (١٩١٢ - ١٩٩٩) له فه‌توایه‌كیدا، ساڵی (١٩٧٦)، ده‌ڵێت زه‌وی ته‌نێكی ته‌خت و چه‌سپاوه و خۆر به ده‌وریدا ده‌سوڕێته‌وه، ئیتر ئه‌وه‌ی باوه‌ڕی به گۆیه‌تی و سوڕانه‌وه‌ی زه‌وی هه‌یه هه‌ڵگه‌ڕاوه «مُرْتَدّ» ه و داوای په‌شیمانبونه‌وه‌ی لێ ده‌كرێت، جا ئه‌گه‌ر په‌شیمان بوه‌وه باشه ئه‌گه‌رنا ده‌كوژرێت و سامانه‌كه‌ی ده‌گه‌ڕێته‌وه بۆ (بیت المال) ی موسڵمانان! ساڵی (١٩٨٢) یش كتێبێكی له‌و باره‌یه‌وه بڵاو كرده‌وه(١٤) .. شایه‌نی باسه، یان شایه‌نی باس نیه، كه ئیبن باز له‌م فه‌توایه‌ی پاشگه‌ز بوه‌وه، به‌ڵام چۆن؟ كاتێك ئه‌میر (سُلطان بن سَلْمان بن عبد العزيز) (ساڵی ١٩٨٥) گه‌شتێكی كرد بۆ بۆشایی ئاسمان و دوایی به ئیبن بازی راگه‌یاند كه به چاوی خۆی بینیویه‌تی زه‌وی گۆییه!(١٥) نوسه‌رێكی تریشیان به ناوی (الشيخ عبد الكريم بن صالح الحميد) كتێبێكی له سه‌ر هه‌مان بابه‌تی سوڕانه‌وه‌ی زه‌وی نوسیوه به ناونیشانی (هداية الحَيْران في مسألة الدَّوَران)! كه تێیدا ده‌ڵێت باوه‌ڕبون به سوڕانه‌وه‌ی زه‌وی خراپتره له باوه‌ڕبون به گه‌شه‌كردنی مرۆڤــ له مه‌یمونه‌وه!(١٦)\nهه‌رچی (محمّد بن صالح العُثـَيْمِين) (١٩٢٩ - ٢٠٠١) یشه كه ئه‌میش پێشه‌وایه‌كی وه‌ههابیی تر بو، له‌به‌ر ئه‌وه‌ی تۆزێك له ئیبن باز نه‌رمتر بو(!)، به نه‌رمی ئامۆژگاریی مامۆستای وانه‌ی گه‌ردونناسی و جیۆگرافیای ده‌كرد كه بیرۆكه‌ی سوڕانه‌وه‌ی زه‌وی نه‌ڵێته‌وه و بیپه‌ڕێنێت!(١٧) به‌ڵكو هه‌ر زو ساڵی (١٩٣٠) یش پێشه‌وایانی وه‌ههابی فه‌توایان داوه به قه‌ده‌غه‌كردنی فێربونی زمانی بێگانه (چونكه رێگایه‌كه بۆ خوێندنه‌وه‌ی ده‌قی ئایینی بێباوه‌ڕان) و جیۆگرافیا (چونكه باسی گۆییبونی زه‌وی ده‌كات و ده‌قی قورئانییش هه‌یه له‌سه‌ر ته‌ختیی زه‌وی) و وێنه‌كێشان (چونكه لاساییكردنه‌وه‌ی كاری خوایه)، به‌ڵام ئیبن سه‌عود فه‌تواكه‌ی لێ وه‌رنه‌گرتون و ئه‌و سێ مادده‌یه‌ی زیاد كرد بۆ به‌رنامه‌ی خوێندن(١٨) . ئه‌مه‌ش هه‌موی له‌به‌ر ئه‌وه‌ی ئه‌وان - بۆ نمونه - باوه‌ڕیان به‌وه هه‌یه كه خوا له سه‌روی بونه‌وه‌ره‌وه‌یه به واتایه‌كی رواڵه‌تی، واته باوه‌ڕیان وایه كه خوا له ئاسماندایه به شێوه‌یه‌كی به‌رجه‌سته، ئینجا ئه‌گه‌ر بزانرێت كه زه‌وی ده‌سوڕێته‌وه ئه‌مه سه‌ر ده‌كێشێت بۆ ئه‌وه‌ی كه سه‌ر و خوارێكی دیاریكراو له گه‌ردوندا نیه و ئه‌و مرۆڤه‌ی ئێسته له ژێر ئاسماندایه دوای چه‌ند كاژێرێك به هۆی سوڕانه‌وه‌ی زه‌ویه‌وه ئه‌و لایه‌ی ئاسمان ده‌كه‌وێته ژێری! ئیتر ناچارن به هه‌مو شێوه‌یه‌ك بیرۆكه زانستیه‌كه ره‌ت بكه‌نه‌وه بۆ ئه‌وه‌ی بیروباوه‌ڕه ته‌قلیدیه‌كه‌ی خۆیان له‌ق نه‌بێت! هه‌روه‌ها به‌رهه‌مه‌كانی تێكنۆلۆجیای نوێ به‌كار ناهێنن و له سه‌ره‌تایشدا زۆر دژایه‌تیی به‌كارهێنانیی ته‌له‌فۆن و ته‌له‌گراف و ئۆتۆمۆبیلیان كرد!


ڕاپـۆرتێـک: پـێده‌چێت شیانی مانه‌وه‌ی مالیکی له سه‌رۆکایه‌تی حکومه‌تی عێراقدا زیاتربێت\nقه‌یرانی سیاسی عێراق و ساته‌کانی بڕیاردانی کۆتایی و چڕبوونه‌وه‌ی دیداری سه‌رکرده‌کان و هه‌وڵه‌کانی هه‌ردوو ئاڕاسته‌ی دژ به یه‌ک ده‌رباره‌ی مانه‌وه‌ی مالیکی یان لابردنی هێشـتا له نێوان سه‌در و بارزانی و عه‌لـلاویدا یه‌کلایی نه‌بووه‌ته‌وه.\nله لایه‌کی تریشه‌وه هه‌تا دێت ئه‌و به‌شه‌ی پـشـتیوانی له مانه‌وه‌ی مالیکی ده‌کات به‌هێزتر ده‌بێت. به‌و پـێیه‌ی داواکاری لێـسه‌ندنه‌وه‌ی متمانه له حکومه‌ته‌که‌ی مالیکی قه‌یرانه‌کان چاره‌سه‌ر ناکات و وڵات بۆ بۆشایـیه‌کی سیاسی دژوار ده‌بات.\nبه‌ڵام لایه‌نه‌کانی کۆبوونه‌وه‌ی هه‌ولێر و نه‌جه‌ف هه‌تا ئێسـتا سوورن له‌سه‌ر لێسه‌ندنه‌وه‌ی متمانه له مالیکی، وه کۆبوونه‌وه‌که‌ی 19 ی ئه‌م مانگه‌ش له ماڵی موقته‌دا سه‌در ڕاسـپارده‌ی سه‌رکرده‌کانی دووپاتکرده‌وه که دانیشـتنه‌که‌یان بۆ جاری دووه‌م هاوپه‌یمانی نیشـتیمانی ئاگادارکردووه‌ته‌وه که له ماوه‌ی یه‌ک هه‌فته‌دا له‌سه‌ر کاندیدێـک ڕێـک بکه‌ون بۆ جێـگره‌وه‌ی مالیکی به‌ر له‌وه‌ی دۆخی عێراق زیاتر له ئێسـتا ئاڵۆزتربێت.\nئه‌میر که‌نانی په‌رله‌مانتاری ڕه‌وتی سه‌دریـیه‌کان ڕایگه‌یاندووه ئه‌مڕۆ شه‌ممه دوا ڕۆژی ده‌رفه‌تی دووه‌مه ده‌درێته هاوپه‌یمانی نیشـتیمانی و بڕیاره سه‌رله ئێواره‌ی ئه‌مڕۆ کۆبوونه‌وه‌یه‌کی پـێـکهاته‌کانی ئه‌و هاوپه‌یمانێتیـیه ئه‌نجام بدرێت بۆ تاووتوێـکردنی نامه‌ی سه‌رکرده سیاسیـیه‌کانی کۆبوونه‌وه‌ی نه‌جه‌ف. که‌نانی ڕایگه‌یاندووه له هه‌موو ئه‌گه‌ره‌کاندا جارێـکی تر بارزانی و سه‌در و عه‌لـلاوی کۆده‌بنه‌وه.\nبۆ پشـتڕاستکردنه‌وه‌ی لێـدوانه‌کانی که‌نانی سه‌رچاوه‌یه‌کیش له لیستی عێراقیـیه ڕایگه‌یاندووه له ماوه‌ی دوو ڕۆژی داهاتوودا به‌شـداربووانی کۆبوونه‌وه‌که‌ی هه‌ولێر و نه‌جه‌ف دانیشـتنێـک بۆ هه‌نگاوی متمانه لێسه‌ندنه‌وه له مالیکی سـازده‌که‌ن.\nبه‌ڵام جموجۆڵی سیاسی دوێنێ هه‌ینی و ئه‌مڕۆ شه‌ممه پـێشـهاتی نوێی هێناوه‌ته کایه‌وه که پـێده‌چێت شانسی مانه‌وه‌ی مالیکی له سه‌رۆکایه‌تی حکومه‌ت زامنبکات ئه‌گه‌رچی له عێراقدا زامنکردنی ده‌سـتکه‌وتێـک شـتێـکی مه‌حاڵه.\nده‌توانن گوێبیسـتی درێژه‌ی ڕاپـۆرته‌كه بن له ڕێـگه‌ی كلیـكـكردنی ئه‌و فایله ده‌نـگیـیانه‌ی سه‌ره‌وه‌ی ده‌سته چه‌پ، ماوه‌كه‌ی 5:31 خوله‌كه.


موحەممەد بن یوسف ئەلھەرەوی - ویکیپیدیا، ئینسایکڵۆپیدیای ئازاد\nموحەممەد بن یوسف ئەلھەرەوی\nموحەممەد بن یوسف ھەرەوی پزیشکێکی فارسیە لە دەوڵەتی سەفەوی لە سەدەی پازدەھەم، خەڵکی ھیراتە. لە پاشماوەکانی، (بحر الجواهر) سەبارەت بە زاراوە پزیشکیەکان لە زمانەکانی عەرەبی و یۆنانی و لاتینی، کە لە کەلکەتە لە چاپ دراوە ساڵی ١٨٣٠ز.\nوەرگیراو لە «https://ckb.wikipedia.org/w/index.php?title=موحەممەد_بن_یوسف_ئەلھەرەوی&oldid=753990»